Sussidjarjetà u Proporzjonalità: It-Task Force tippreżenta rakkomandazzjonijiet fuq mod ġdid ta' ħidma lill-President Juncker

Illum it-Task Force dwar is-Sussidjarjetà, il-Proporzjonalità u “Nagħmlu anqas b'Aktar effiċjenza”, preseduta mill-Ewwel Viċi President Timmermans, ippreżentat ir-rapport finali tagħha lill-President tal-Kummissjoni Jean-Claude Juncker.

Ir-rapport iwieġeb għal tliet mistoqsijiet magħmula mill-President meta ħoloq it-Task Force f'Novembru 2017: kif napplikaw aħjar il-prinċipji ta' sussidjaretà u proporzjonalità fl-istituzzjonijiet tal-UE; kif ninvolvu aħjar awtoritajiet reġjonali u lokali u parlamenti nazzjonali fit-tfassil u l-implimentazzjoni ta' politiki tal-UE; u jekk hemmx oqsma ta' politika fejn is-setgħat jistgħu jiġu rritornati lill-Istati Membri maż-żmien.

Il-President Juncker illum qal: “Irrid li l-Unjoni tagħna tiffoka aktar fuq l-affarijiet li huma importanti għaċ-ċittadini tagħna.

Huwa għalhekk li l-Kummissjoni tfittex li tkun b'saħħitha fuq il-kwistjonijiet l-aktar importanti u inqas fuq l-affarijiet iż-żgħar.

U huwa għal din ir-raġuni li waqqaft it-Task Force dwar is-Sussidjarjetà, il-Proporzjonalità u “Nagħmlu anqas b'Aktar effiċjenza”, biex tiżgura li aħna naġixxu fejn l-UE tagħti valur miżjud.

Nixtieq nirringrazzja lil Frans Timmermans u lill-membri l-oħra tat-Task Force mill-Parlamenti nazzjonali u mill-Kumitat Ewropew tar-Reġjuni għal dan ir-Rapport tant importanti.

L-Unjoni tagħna ma tistax tinbena mingħajr il-parteċipazzjoni attiva u ndaqs tal-awtoritajiet lokali. tal-istituzzjonijiet tal-UE u kull livell ta' gvern bejniethom.

Jien se niġbor il-konklużjonijiet fid-diskors tiegħi dwar l-Istat tal-Unjoni f'Settembru.

Nittama li l-mexxejja tal-istituzzjonijiet l-oħra u tal-awtoritajiet nazzjonali jingħaqdu miegħi sabiex dawn ir-riflessjonijiet ikunu fil-qalba tal-ħidma futura tal-Unjoni tagħna”.

Il-membri tat-Task Force stqarrew: "Aħna nsejħu għal mod ġdid ta' ħidma li jagħti leħen aktar b'saħħtu lill-awtoritajiet lokali, reġjonali u nazzjonali fit-tfassil tal-politika tal-UE biex itejjeb il-kwalità u l-effettività tal-leġiżlazzjoni.

Dan ifisser li jirrispetta bis-sħiħ ir-rwoli tad-diversi istituzzjonijiet tal-UE, tal-awtoritajiet nazzjonali, reġjonali u lokali u tal-parlamenti nazzjonali.

Aħna nipproponu approċċ ġdid ta' “sussidjarjetà attiva” li se jiżgura l-valur miżjud tal-leġiżlazzjoni, il-benefiċċji għaċ-ċittadini, u se jwassal għal sjieda akbar tad-deċiżjonijiet tal-Unjoni fl-Istati Membri.

Aħna preżentajna r-rappport tagħna lill-President Juncker li assigurana li huwa se jaħdem mal-istituzzjonijiet l-oħra biex imexxi 'l quddiem ir-rakkomandazzjonijiet tagħna”.

It-Task force kkonkludiet li mod ġdid ta' ħidma fuq is-sussidjarjetà u l-proporzjonalità huwa meħtieġ biex jippermetti lill-awtoritajiet lokali u reġjonali u lill-parlamenti nazzjonali jagħmlu kontribut effettiv għat-tfassil tal-politika tal-UE u fit-tfassil ta' leġislazzjoni ġdida.

L-approċċ il-ġdid propost se jwassal biex is-sussidjarjetà u l-proporzjonalità jiġu vvalutati b'mod aktar konsistenti mil-livelli kollha ta' gvern, fuq il-bażi ta' “mudell ta' grilja” - kumparabbli ma' lista ta' kontroll dwar is-sussidjarjetà u l-proporzjonalità.

It-Task Force tirrakkomanda wkoll li l-iskadenza ta' tmien ġimgħat biex il-Parlamenti nazzjonali jressqu l-opinjonijiet tagħhom fuq abbozzi ta' leġiżlazzjoni tal-UE tiġi applikata b'mod flessibbli, u tqajjem il-possibilità ta' żieda futura taż-żmien disponibbli għal 12-il ġimgħa biex tiġi ippreżentata opinjoni.

Finalment, it-Task Force tirrakkomanda li t-tliet istituzzjonijiet jaqblu dwar programm pluriennali ffokat li jippromwovi l-ibbilanċjar mill-ġdid tal-ħidma tal-UE f'xi oqsma ta' politika lejn implimentazzjoni aktar effettiva tal-leġiżlazzjoni eżistenti, minflok ma tinbeda leġiżlazzjoni ġdida.

Dan jibni fuq l-introduzzjoni, mill-Kummissjoni Juncker, ta' Programmi ta' Ħidma tal-Kummissjoni wisq aktar immirati u Dikjarazzjonijiet Konġunti annwali maqbula bejn it-tliet istituzzjonijiet dwar il-fajls prijoritarji li għandhom ikunu maqbula matul dik is-sena.

It-Task Force temmen li l-approċċ il-ġdid jenħtieġ li jkunu applikat għall-korp eżistenti tal-leġiżlazzjoni tal-Unjoni Ewropea u għall-inizjattivi politiki ġodda kollha.

Partijiet ikkonċernati għamlu għadd ta' suġġerimenti lit-Task Force dwar il-leġiżlazzjoni u l-politiki tal-UE fejn rieżami tal-kriterji tas-sussidjarjetà u tal-proporzjonalità jista' jkun varat.

Il-Kummissjoni se tikkunsidra dawn is-suġġerimenti fil-ħidma futura tagħha.

Kuntest

It-Task Force dwar is-Sussidjarjetà, il-Proporzjonalità u “Nagħmlu anqas b'Aktar effiċjenza” kienet stabbilita mill-President Juncker f'Novembru 2017.

Huwa talab lit-Task Force biex tħares lejn tliet kwistjonijiet: (1) ir-rwol tal-awtoritajiet lokali u reġjonali fit-tfassil tal-politika u fl-implimentazzjoni tal-politiki tal-Unjoni Ewropea; (2) ir-rwol tas-sussidjarjetà u l-proporzjonalità fil-ħidma tal-istituzzjonijiet u l-korpi tal-Unjoni; (3) jekk ir-responsabbiltà għal oqsma ta' politika partikolari għandhiex tingħata lura lill-Istati Membri.

It-Task Force ltaqgħet seba' darbiet biex tiddiskuti dawn it-tliet mistoqsijiet.

Abbażi ta' dawn id-diskussjonijiet, seduta pubblika u input minn għadd ta' partijiet ikkonċernati, ir-rapport tat-Task Force jippreżenta disa' rakkomandazzjonijiet flimkien ma' miżuri konkreti ta' implimentazzjoni.

Ir-rakkomandazzjonijiet huma indirizzati lill-Parlamenti nazzjonali, lill-awtoritajiet nazzjonali, reġjonali u lokali, lill-Parlament Ewropew, lill-Kunsill, lill-Kumitat Ewropew tar-Reġjuni u lill-Kummissjoni Ewropea.

Preseduta mill-ewwel Viċi President tal-Kummissjoni Ewropea, Frans Timmermans, it-Task Force tinkludi tliet membri mill-Kumitat tar-Reġjuni - il-President Karl-Heinz Lambertz (il-Belġju), Michael Schneider (il-Ġermanja) u François Decoster (Franza) - u tliet membri mill-Parlamenti Nazzjonali - Toomas Vitsus (l-Estonja), Kristian Vigenin (il-Bulgarija) u Reinhold Lopatka (l-Awstrija).

Il-Presidenza Awstrijaka tal-UE se torganizza konferenza dwar is-sussidjarjetà f'Bregenz f'Novembru, li se tipprovdi opportunità biex ikun diskuss ulterjorment ir-rapport tat-Task Force u jkun kkunsidrat kif jistgħu jkunu attwati r-rakkomandazzjonijiet tiegħu, fid-dawl tad-Diskors dwar l-Istat tal-Unjoni tat-12 ta' Settembru 2018.

Għal aktar informazzjoni

Skeda informattiva

Rapport Finali tat-Task Force;

Stqarrija għall-istampa: Il-President Juncker joħloq Task Force biex “Nagħmlu anqas b'Aktar effiċjenza”

Il-paġna web tat-Task Force

Diskors dwar l-Istat tal-Unjoni 2017

White Paper dwar il-Ġejjieni tal-Ewropa


Summit bejn l-UE u l-Ukrajna: L-impenn kontinwu tal-Ukrajna għar-riformi appoġġati mill-UE

L-għoxrin Summit bejn l-UE u l-Ukrajna sar illum fi Brussell.

Is-Summit ikkunsidra l-implimentazzjoni tal-Ftehim ta' Assoċjazzjoni UE-Ukrajna, il-progress fir-riformi u l-ewwel sena ta' eżenzjoni mill-viża, bil-messaġġ tal-UE jkun li aktar riformi huma meħtieġa għal aktar appoġġ.

Il-President tal-Kummissjoni Ewropea, Jean-Claude Juncker, u l-President tal-Kunsill Ewropew, Donald Tusk, irrapreżentaw lill-Unjoni Ewropea.

L-Ukrajna kienet irrappreżentata mill-President tagħha, Petro Poroshenko.

Ir-rappreżentant Għoli tal-UE għall-Affarijiet Barranin u l-Politika ta' Sigurtà u Viċi President tal-Kummissjoni Federica Mogherini, il-Viċi President Maroš Šefčovič, il-Viċi President Valdis Dombrovskis, u l-Kummissarju Cecilia Malmström, ipparteċipaw ukoll f'isem l-Unjoni Ewropea.

“F'dawn l-aħħar erba' snin għamilna aktar flimkien milli għamilna f'dawn l-aħħar 20 sena.

Dan huwa xhieda tal-isforzi tal-poplu Ukren u tal-President Poroshenko.

U dan juri li l-Unjoni Ewropea se tibqa' tappoġġakom u viċin tagħkom”, qal il-President tal-Kummissjoni Ewropea, Jean-Claude Juncker.

“Sa mis-sena li għaddiet, aktar minn nofs miljun ċittadin Ukren sfrutta l-ivvjaġġar mingħajr viża lejn l-Unjoni Ewropea, u l -kummerċ bilaterali tagħna żdied bi kważi 25 %.

L-għadd ta' kumpaniji Ukreni li jesportaw lejn l-UE żdied b'aktar minn 40 % sa mill-2014.

Dan juri x'jista' jinkiseb meta naħdmu flimkien b'fiduċja u b'kunfidenza sħiħa.

Dan huwa l-mod kif irridu nipproċedu.

Intom tirriformaw u aħna nagħtu l-appoġġ tagħna.”

Il-kummenti kollha tal-President Juncker waqt il-konferenza stampa konġunta ta' wara s-Summit huma disponibbli online.

L-Unjoni Ewropea u l-Ukrajna ħarġu Dikjarazzjoni tas-Summit Konġunta li turi n-natura komprensiva tas-sħubija u li sservi bħala element kostitwenti għal kooperazzjoni aktar b'saħħitha biex isir progress.

L-UE u l-Ukrajna: nimxu 'l quddiem flimkien

Iċ-ċittadini Ukreni b'konsistenza eżiġew riformi għal pajjiżhom li jġibu ġejjieni aħjar u aktar prosperuż għalihom u għall-ġenerazzjonijiet ta' warajhom.

Il-Ftehim ta' Assoċjazzjoni bejn l-UE u l-Ukrajna, inkluż iż-Żona ta' Kummerċ Ħieles Approfondita u Komprensiva tiegħu, ilu fis-seħħ mill-1 ta' Settembru 2017 u jwieġeb għal dawn l-eżiġenzi.

Għalkemm trid tibqa' għaddejja l-ħidma biex il-klima kummerċjali fl-Ukrajna tkompli titjieb billi titrażżan il-korruzzjoni u billi jiġu eliminati l-miżuri protezzjonisti, l-implimentazzjoni sħiħa tal-Ftehim flimkien mal-progress kontinwu tal-Ukrajna fl-implimentazzjoni tal-aġenda ta' riforma relatata tagħha, diġà ġabu benefiċċji sinifikanti għall-poplu tal-Ukrajna kif ukoll għaċ-ċittadini tal-UE:

Mill-pakkett ta' appoġġ inizjali tal-Unjoni Ewropea ta' EUR 12.8 biljun ingħataw aktar minn EUR 11-il biljun għall-isforzi ta' riforma tal-Ukrajna.

Is-Summit tal-lum kien opportunità għall-Mexxejja tal-UE biex ikomplu juru l-appoġġ bla preċedent tagħhom għall-aġenda ta' riforma tal-Ukrajna.

Il-mexxejja ħabbru t-tħejjija ta' programmi ta' prijorità għal 2018, li jiswew EUR 200 miljun.

Dawn il-programmi se jkollhom l-għan li:

Barra minn hekk, permezz tal-Pjan ta' Investiment Estern l-UE biħsiebha ssaħħaħ l-appoġġ relatat mal-investiment, inkluż il-Kuntratt ta' Riforma għall-Investiment, li jattiva finanzjament permezz ta' kisbiet konkreti ta' riforma.

Il-mexxejja laqgħu d-deċiżjoni riċenti tal-Parlament Ewropew u tal-Kunsill biex l-Ukrajna tiġi pprovduta b'aktar Assistenza Makrofinanzjarja sa l-aktar EUR 1 biljun, sabiex ikomplu jiġu appoġġati l-istabbiltà ekonomika u r-riformi strutturali.

Il-Mexxejja tal-UE enfasizzaw li l-programm il-ġdid se jkun jiddependi fuq il-progress kontinwu fir-riformi, b'mod partikolari fil-qasam tal-ġlieda kontra l-korruzzjoni, li jibqa' qasam prinċipali għall-Ukrajna.

Il-Mexxejja tal-UE enfasizzaw l-importanza li jiżdiedu l-isforzi ta' kontra l-korruzzjoni, b'mod partikolari biex titlesta l-fażi tranżitorja li tistabbilixxi l-Qorti Superjuri Kontra l-Korruzzjoni, b'mod partikolari billi l-qorti tiġi awtorizzata biex titratta wkoll il-każijiet eżistenti.

L-indipendenza u l-effikaċja tal-istituzzjonijiet ta' kontra l-korruzzjoni jenħtieġ li jkomplu jissaħħew, filwaqt li hemm bżonn li l-frodi bankarja tal-PrivatBank tiġi investigata bir-reqqa u li l-assi jiġu rkuprati.

Kien enfasizzat ukoll il-bżonn li jiġi stabbilit mekkaniżmu għad-dikjarazzjonijiet elettroniċi tal-assi, u li jiġi revokat l-obbligu tad-dikjarazzjoni elettroniċi tal-assi mill-attivisti ċiviċi.

Filwaqt li ttieħdu passi biex tiġi miġġielda l-korruzzjoni fl-Ukrajna, oqsma oħra tal-aġenda ta' riforma, appoġġati mill-Unjoni Ewropea, sar wkoll progress fihom impressjonanti mill-aħħar Summit bejn l-UE u l-Ukrajna fl-2017.

Dawn jinkludu:

Il-mexxejja tal-UE kkonfermaw mill-ġdid ir-rwol tal-Ukrajna bħala pajjiż ta' tranżitu strateġiku għall-gass.

Huma qablu dwar il-ħtieġa ta' riformi kontinwi fis-settur tal-enerġija, b'mod partikolari biex titlesta r-riforma tas-suq tal-gass u tal-elettriku, li ġġib benefiċċji fit-tul.

L-UE laqgħet l-adozzjoni mill-Ukrajna ta' pjan direzzjonali dwar l-integrazzjoni tagħha fiż-Żona Ewropea tar-Riċerka.

Fil-marġini tas-Summit, il-Bank Ewropew tal-Investiment (BEI) iffirma ftehim ta' self ta' EUR 75 miljun mal-Ministeru tal-Infrastruttura tal-Ukrajna biex jappoġġa l-investimenti ewlenin għas-sikurezza fit-toroq urbani f'ħamest ibliet tal-Ukrajna: Dnipro, Kharkiv, Kyiv, Lviv u Odessa.

L-Unjoni Ewropea tenniet l-appoġġ sħiħ u kontinwu tagħha għall-indipendenza, is-sovrenità u l-integrità territorjali tal-Ukrajna.

L-Unjoni Ewropea tikkundanna u ma tirrikonoxxix l-annessjoni illegali tal-Krimea u ta' Sevastopol mill-Federazzjoni Russa.

Il-mexxejja saħqu li l-implimentazzjoni sħiħa tal-Ftehimiet ta' Minsk hija l-bażi għal soluzzjoni sostenibbli u paċifika għall-kunflitt fil-Lvant tal-Ukrajna.

Bħala eżempju konkret ta' appoġġ tal-UE għall-Ukrajna biex jiġi indirizzat l-impatt tal-kunflitt li għadu għaddej, il-mexxejja tal-UE ħabbru l-ammont ta' EUR 4 miljun l-aktar sabiex tissaħħaħ ir-reżiljenza tal-komunità u r-riintegrazzjoni tal-veterani.

L-UE dan l-aħħar ħabbret ukoll, f'Marzu, EUR 16-il miljun f'finanzjament addizzjonali għall-Missjoni Speċjali ta' Monitoraġġ tal-OSKE, u wasslet il-kontribuzzjoni prinċipali tagħha għal EUR 49 miljun b'kollox.

Il-mexxejja ddiskutew ukoll dwar id-deterjorament kontinwu tas-sitwazzjoni tad-drittijiet tal-bniedem f'ċerti żoni tar-reġjuni ta' Donetsk u ta' Luhansk, li bħalissa mhumiex taħt il-kontroll tal-gvern, kif ukoll fil-Krimea u f'Sevastopol.

L-Unjoni Ewropea tistenna li l-Federazzjoni Russa teħles immedjatament liċ-ċittadini Ukreni kollha miżmuma illegalment fil-peniżola tal-Krimea u fir-Russja.

Il-Mexxejja fl-aħħar nett indirizzaw il-kooperazzjoni fil-qasam tal-Politika ta' Sigurtà u ta' Difiża Komuni, fejn l-UE tibqa' impenjata favur ir-riforma tas-settur tas-sigurtà ċivili permezz tal-Missjoni ta' Konsulenza tal-UE fl-Ukrajna, kif ukoll tkompli bil-kooperazzjoni kontra t-theddid ibridu.

Il-Mexxejja tal-UE komplew ukoll iħeġġu r-rwol attiv kontinwu tal-Ukrajna biex tkompli titmexxa 'l quddiem is-Sħubija tal-Lvant, b'mod partikolari l-implimentazzjoni ta' 20 Objettiv għall-2020.

Għal Aktar informazzjoni

Is-sit web tas-Summit UE-Ukrajna

Skeda informattiva dwar ir-relazzjonijiet bejn l-UE u l-Ukrajna

Is-sit web tad-delegazzjoni tal-Unjoni Ewropea għall-Ukrajna

Il-Grupp ta' Appoġġ tal-Kummissjoni Ewropea għall-Ukrajna

Ir-relazzjonijiet kummerċjali bejn l-UE u l-Ukrajna


Ir-Reżistenza għall-Antimikrobiċi: Il-Kummissjoni ssaħħaħ il-ġlieda permezz tal-Pjan ta' Azzjoni ġdid

Illum il-Kummissjoni adottat Pjan ta' Azzjoni ġdid biex tindirizza r-Reżistenza għall-Antimikrobiċi, theddida li dejjem qed tikber u li hija responsabbli għall-mewt ta' 25,000 persuna u għal telf ta' EUR 1.5 biljun fl-UE kull sena.

Il-Pjan ta' Azzjoni jissejjes fuq l-approċċ ta' Saħħa Waħda li jindirizza r-reżistenza kemm fil-bnedmin kif ukoll fl-annimali.

B'mod parallel, il-Kummissjoni adottat l-ewwel riżultat tal-pjan: Il-Linji gwida tal-UE dwar l-użu prudenti tal-antimikrobiċi fis-saħħa tal-bniedem.

Il-Kummissarju għas-Saħħa u s-Sikurezza Alimentari, Vytenis Andriukaitis qal: “Ir-reżistenza antimikrobika hija theddida globali li kulma jmur dejjem qed tikber, u jekk ma nintensifikawx l-azzjoni u l-impenn tagħna issa, sal-2050 din tista' tikkawża aktar imwiet mill-kanċer.

L-aġenda ambizzjuża li qed nippreżenta llum tiffoka l-azzjonijiet fuq l-oqsma ewlenin bl-ogħla valur miżjud għall-pajjiżi tal-UE.

Billi jitrawwem l-użu prudenti tal-antimikrobiċi fil-bnedmin u fl-annimali, filwaqt li tiġi kkonsolidata s-sorveljanza, jitjieb il-ġbir tad-dejta u tissaħħaħ ir-riċerka, l-UE mistennija ssir reġjun bl-aħjar prattika li kapaċi jfassal l-aġenda globali dwar ir-reżistenza għall-antimikrobiċi f'dinja li qed issir dejjem aktar interkonnessa”.

Carlos Moedas, il-Kummissarju għar-Riċerka, ix-Xjenza u l-Innovazzjoni, żied jgħid: “Ir-Reżistenza Antimikrobika diġà toqtol l-eluf u hija piż sinifikanti għas-soċjetà u għall-ekonomija.

Hija theddida li l-ebda pajjiż ma jista' jindirizza waħdu.

Għandna bżonn sforz ta' riċerka tassew Ewropew sabiex insalvaw ħajjet il-bnedmin, l-annimali u l-ambjent.

Għalhekk il-Pjan ta' Azzjoni dwar Saħħa Waħda huwa daqshekk importanti; se jfisser koordinazzjoni u kollaborazzjoni aħjar fil-qasam tar-riċerka bejn l-UE u l-Istati Membri, kif ukoll bejn is-settur pubbliku u dak privat mal-Ewropa kollha u lil hinn minnha”.

Il-pjan jinkludi linji gwida biex jippromwovu l-użu prudenti tal-antimikrobiċi fil-bnedmin.

Il-linji gwida huma mmirati lejn l-atturi kollha, fosthom it-tobba, l-infermiera, l-ispiżjara, l-amministraturi tal-isptarijiet u oħrajn li huma involuti fl-użu tal-antimikrobiċi.

Dawn jikkumplimentaw il-linji gwida dwar il-prevenzjoni u l-kontroll tal-infezzjonijiet li jistgħu jeżistu fil-livell nazzjonali.

Barra minn hekk, il-pjan jipprevedi aktar minn 75 azzjoni mibnija fuq tliet pilastri ewlenin:

L-ewwel pilastru: It-tiswir tal-UE bħala reġjun bl-aħjar prattika

Sabiex l-UE ssir reġjun bl-aħjar prattika jenħtieġ titjib fl-evidenza, fil-koordinazzjoni, fis-sorveljanza kif ukoll fil-miżuri ta' kontroll.

Dan se jappoġġa lill-Istati Membri biex jistabbilixxu, jimplimentaw u jimmonitorjaw il-Pjanijiet ta' Azzjoni nazzjonali dwar Saħħa Waħda għall-ġlieda kontra r-reżistenza għall-antimikrobiċi, skont l-impenn li huma ħadu waqt l-Assemblea Dinjija tas-Saħħa tal-2015.

Eżempji tal-appoġġ mill-Kummissjoni jinkludu l-għoti ta' evidenza bbażata fuq id-dejta bl-appoġġ tal-aġenziji tagħna, l-aġġornament tal-leġiżlazzjoni ta' implimentazzjoni tal-UE dwar il-monitoraġġ u r-rappurtar tar-reżistenza għall-antimikrobiċi fl-annimali, fl-ikel u fil-bnedmin, il-possibbiltà ta' tagħlim reċiproku, ta' skambju ta' ideat innovattivi u ta' ħolqien ta' kunsens, u l-kofinanzjament ta' attivitajiet fl-Istati Membri biex tiġi indirizzata r-reżistenza għall-antimikrobiċi.

Il-pjan ta' azzjoni se jiġi estiż biex jinkludi l-aspetti ambjentali bħala wieħed mill-kontributuri ewlenin tal-iżvilupp u tat-tixrid tar-reżistenza għall-antimikrobiċi.

It-tieni pilastru: It-tisħiħ tar-riċerka, tal-iżvilupp u tal-innovazzjoni

L-għan tal-azzjonijiet taħt dan il-pilastru huwa li jistimolaw ir-riċerka u jipprovdu aktar inċentivi favur l-innovazzjoni, jikkontribwixxu b'mod siewi għall-politiki u għall-miżuri legali msejsa fuq ix-xjenza fil-ġlieda kontra r-reżistenza għall-antimikrobiċi u jindirizzaw il-lakuni fejn għandu x'jaqsam l-għarfien, pereżempju r-rwol tar-reżistenza għall-antimikrobiċi fl-ambjent.

Il-Kummissjoni se taħdem fi sħubija mal-Istati Membri u mal-industrija, inklużi intrapriżi żgħar u ta' daqs medju, biex tindirizza r-reżistenza għall-antimikrobiċi fil-batterji, fil-fungi u fil-parassiti.

Se tingħata attenzjoni speċjali lil-lista prijoritarja ta' patoġeni stabbilita mid-WHO kif ukoll lit-tuberkulożi, lill-HIV/AIDS, lill-malarja u lil mard infettiv li s'issa ġie injorat.

Il-finanzjament u l-programmi ta' sħubija se jiffokaw fuq it-titjib tal-għarfien dwar is-sorveljanza u l-kontroll effettivi tal-infezzjonijiet, inklużi dijanjostika ġdida, u fuq l-iżvilupp ta' vaċċini preventivi u terapewtiċi ġodda.

L-azzjonijiet f'dawn l-oqsma prijoritarji se jgħinu biex itejbu s-saħħa pubblika u biex joħolqu benefiċċji ekonomiċi u soċjetali fl-Ewropa kollha u lil hinn minnha.

It-tielet pilastru: It-tfassil tal-aġenda globali

Filwaqt li l-oqsma ta' azzjoni ġew miftiehma fil-livell internazzjonali, l-UE se taħdem biex issaħħaħ l-involviment u l-kollaborazzjoni mal-organizzazzjonijiet multilaterali, u biex tintensifika l-kooperazzjoni mal-pajjiżi fil-fażi tal-iżvilupp li huma l-aktar milquta.

Bħala wieħed mill-akbar swieq għall-prodotti agrikoli, l-UE jista' jkollha rwol ewlieni billi tippromwovi l-istandards u l-miżuri tagħha għall-indirizzar tar-reżistenza għall-antimikrobiċi mas-sħab kummerċjali tagħha.

Fil-qasam tar-riċerka, l-UE se tibni fuq l-inizjattivi internazzjonali fuq skala kbira u ta' suċċess tagħha, bħalma huma s-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw, u l-Inizjattiva ta' Programm Konġunt, u se tkompli tiżviluppa ambjent ta' riċerka aktar b'saħħtu u interkonness dwar ir-reżistenza għall-antimikrobiċi b'firxa globali.

Sfond

Il-pjan ta' azzjoni ġdid jibni fuq l-ewwel Pjan ta' Azzjoni dwar ir-reżistenza għall-antimikrobiċi li dam għaddej mill-2011 sal-2016.

Il-pjan il-ġdid huwa bbażat fuq ir-rakkomandazzjonijiet ta' evalwazzjoni esterna indipendenti u fuq il-fehmiet tal-partijiet ikkonċernati li nġabru permezz ta' konsultazzjoni pubblika.

Dawk li pparteċipaw fil-konsultazzjoni kienu ġeneralment pożittivi dwar ir-rwol tal-Kummissjoni li jikkomplementa l-azzjoni tal-Istati Membri, b'79 % fosthom iqisu l-azzjonijiet tal-Kummissjoni bħala utli.

Għal iktar informazzjoni:

Skeda informattiva

Aktar informazzjoni dwar il-Pjan ta' Azzjoni tal-UE dwar Saħħa Waħda kontra r-Reżistenza għall-Antimikrobiċi

Aktar informazzjoni fuq Ir-Reżistenza għall-Antimikrobiċi

Ir-riċerka dwar Ir-Reżistenza għall-Antimikrobiċi

Segwina fuq Twitter: @V_Andriukaitis @EU_Health; @EUScienceInnov


L-Unjoni tas-Sigurtà: il-Kummissjoni twettaq l-impenji tagħha dwar l-interoperabbiltà tas-sistemi ta' informazzjoni tal-UE

Illum il-Kummissjoni qed twettaq l-impenji tagħha biex tiżgura l-interoperabbiltà u tindirizza n-nuqqasijiet eżistenti tas-sistemi ta' informazzjoni tal-UE għas-sigurtà u għall-ġestjoni tal-fruntieri, kif stabbilixxiet il-Kummissjoni fis-seba' Rapport dwar l-Unjoni tas-Sigurtà tagħha fis-16 ta' Mejju u approva l-Kunsill Ewropew tat-22-23 ta' Ġunju.

Bħala l-ewwel pass, il-Kummissjoni qed tipproponi li ssaħħaħ il-mandat tal-Aġenzija tal-UE għat-tmexxija operattiva tas-sistemi tal-IT fuq skala kbira (eu-LISA), u tippermetti li tiżviluppa u tniedi s-soluzzjonijiet tekniċi biex is-sistemi tal-informazzjoni tal-UE jsiru aktar interoperabbli.

Barra minn hekk, il-Kummissjoni qed tipproponi wkoll aktar titjib fis-Sistema Ewropea ta' Informazzjoni ta' rekords penali (ECRIS) biex tippermetti li l-Istati Membri jiskambjaw rekords penali ta' ċittadini ta' pajjiżi terzi b'mod aktar effiċjenti.

Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: "Jeħtieġ li l-uffiċjali tal-fruntiera, l-uffiċjali tal-eżekuzzjoni tal-liġi u l-uffiċjali tal-immigrazzjoni tagħna jkollhom aċċess għall-informazzjoni tajba biex jagħmlu xogħolhom.

Is-sigurtà taċ-ċittadini tagħna tiddependi fuq il-kwalità u d-disponibbiltà ta' din l-informazzjoni.

Bil-mandat aktar b'saħħtu li qed nipproponu llum, eu-LISA se ssir iċ-ċentru ta' eċċellenza diġitali tal-UE, biex il-viżjoni tagħna għall-interoperabbiltà tas-sistemi tal-informazzjoni tagħna ssir realtà.”

Il-Kummissarju għall-Unjoni tas-Sigurtà, Julian King, qal: "Għandna firxa ta' bażijiet tad-dejta li jgħinuna niġġieldu t-terroriżmu u nimmaniġġjaw il-fruntieri tagħna iżda s-sistemi tagħna jistgħu jkunu b'saħħithom u effettivi biss daqs id-dejta li jkun fihom.

Bil-proposti tal-lum, qed nindirizzaw il-limiti attwali għall-mod kif is-sistemi tagħna jipprovdu informazzjoni, u b'hekk inwettqu l-impenn tagħna li niżguraw sistemi b'saħħithom u intelliġenti għall-fruntieri u s-sigurtà.”

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, qalet: “Li nġibu l-immaniġġjar operazzjonali tas-sistemi tal-informazzjoni tal-UE taħt saqaf wieħed u niċċentralizzaw l-iskambju tal-informazzjoni tar-rekords penali ta' ċittadini ta' pajjiżi terzi huwa pass importanti ‘l quddiem.

Bil-proposti tal-lum qed nagħtu għodod aktar b'saħħithom lill-pulizija, lill-prosekuturi u lill-imħallfin kontra l-kriminalità transfruntiera u t-terroriżmu.”

Niżguraw l-interoperabbiltà: Mandat aktar b'saħħtu għall-eu-LISA

Sabiex nindirizzaw il-limiti attwali tas-sistemi tal-informazzjoni tal-UE, neliminaw il-lakuni fl-informazzjoni u nippermettu li l-informazzjoni tiġi skambjata bejn is-sistemi, illum il-Kummissjoni qed tipproponi li ssaħħaħ il-mandat tal-eu-LISA.

Ir-riforma tal-lum se tagħti mandat lill-Aġenzija biex tiżviluppa s-soluzzjonijiet tekniċi meħtieġa biex tinkiseb l-interoperabbiltà.

Issa, l-Aġenzija se tkun responsabbli wkoll biex tiżviluppa u tmexxi sistemi tal-informazzjoni tal-UE fuq skala kbira futuri.

L-Aġenzija eu-LISA rriformata se:

Skambju tar-rekords penali ta' ċittadini ta' pajjiżi terzi: aġġornament tas-Sistema “ECRIS”

Wara li pproponiet li tirriforma s-sistema attwali f'Jannar 2016 biex tinkludi marki tas-swaba' ta' ċittadini ta' pajjiżi terzi, illum il-Kummissjoni qed tippreżenta proposta supplimentari biex:

Sfond

Id-diskors tal-President Juncker dwar l-Istat tal-Unjoni f'Settembru 2016 u l-konklużjonijiet tal-Kunsill Ewropew ta' Diċembru 2016 enfasizzaw l-importanza li jingħelbu n-nuqqasijiet attwali fil-ġestjoni tad-dejta u li tittejjeb l-interoperabbiltà tas-sistemi ta' informazzjoni eżistenti.

L-attakki terroristiċi li seħħew dan l-aħħar poġġew dan f'dawl aktar qawwi, filwaqt li enfasizzaw il-ħtieġa urġenti li s-sistemi ta' informazzjoni jkunu interoperabbli, u li jiġu eliminati l-punti mhux viżibbli attwali fejn suspettati terroristiċi jistgħu jiġu rreġistrati f'bażijiet tad-dejta differenti u mhumiex konnessi ma xulxin, taħt psewdonimi differenti.

F'April 2016, il-Kummissjoni ppreżentat Komunikazzjoni dwar sistemi ta' informazzjoni aktar b'saħħithom u aktar intelliġenti għall-fruntieri u s-sigurtà, li fetħet diskussjoni dwar kif is-sistemi ta' informazzjoni fl-UE jistgħu jtejbu aktar il-ġestjoni tal-fruntieri u s-sigurtà interna.

F'Ġunju 2016, il-Kummissjoni waqqfet Grupp ta' Esperti ta' Livell Għoli dwar Sistemi ta' Informazzjoni u Interoperabbiltà biex imexxu 'l quddiem din il-ħidma u biex jindirizzaw l-isfidi legali, tekniċi u operazzjonali biex tinkiseb l-interoperabbiltà.

Il-Grupp ta' Esperti ta' Livell Għoli kellu l-aħħar laqgħa tiegħu fil-25 ta' April 2017 u ppreżenta r-rapport finali fil-11 ta' Mejju 2017.

Is-sistema Ewropea ta' Informazzjoni ta' rekords penali (ECRIS), stabbilita fl-2012, tippermetti li l-awtoritajiet ġudizzjarji nazzjonali jirċievu informazzjoni dwar kundanni penali preċedenti fi Stati Membri oħrajn.

Attwalment, l-Istati Membri jibagħtu madwar 288,000 talba għal informazzjoni kull sena permezz tal-ECRIS dwar kundanni penali preċedenti madwar l-UE.

L-aġġornament tal-ECRIS huwa prijorità ewlenija tal-Aġenda Ewropea dwar is-Sigurtà tal-Kummissjoni, u dan jitlob li ċ-ċittadini ta' pajjiżi terzi jiġu inklużi fl-ECRIS biex tittejjeb il-ġlieda kontra l-kriminalità transfruntiera u t-terroriżmu.

Fid-19 ta' Jannar 2016, il-Kummissjoni ħadet l-ewwel pass leġiżlattiv biex ittejjeb l-iskambju tal-informazzjoni dwar ċittadini ta' pajjiżi terzi permezz tas-sistema ECRIS, billi s-sistema attwalment fis-seħħ hija tqila u ineffiċjenti.

Illum, il-Kummissjoni tipproponi li tkompli taġġorna din l-għodda.

L-Aġenzija tal-UE għat-tmexxija operattiva tas-sistemi tal-IT fuq skala kbira, eu-LISA, bdiet topera b'suċċess fl-1 ta' Diċembru, 2012.

Hija tissodisfa l-kompiti għat-tmexxija operattiva għas-SIS II, VIS u EURODAC.

Il-kompitu operattiv prinċipali tagħha hu li tiżgura li dawn is-sistemi jinżammu fi stat funzjonali 24 siegħa kuljum, sebat ijiem fil-ġimgħa.

Ir-responsabbilitajiet l-oħra tagħha jinkludu l-adozzjoni tal-miżuri ta' sigurtà meħtieġa u l-iżgurar tas-sigurtà u l-integrità tad-dejta kif ukoll il-konformità mar-regoli tal-protezzjoni tad-dejta.

Għal Iktar Informazzjoni

Skeda informattiva: Ewropa li tipproteġi

Skeda informattiva: Unjoni tas-Sigurtà: Interoperabbiltà

Skeda informattiva: Is-Sistemi ta' Informazzjoni Eżistenti tal-UE

Grupp ta' esperti ta' livell għoli dwar sistemi ta' informazzjoni u interoperabbiltà — Rapport finali

Komunikazzjoni: Sistemi ta' informazzjoni aktar b'saħħithom u aktar intelliġenti għall-fruntieri u għas-sigurtà

eu-LISA

Proposta għal Regolament dwar l-Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta' libertà, sigurtà u ġustizzja

Rapport dwar il-funzjonament tal-Aġenzija Ewropea għat-tmexxija operattiva tas-sistemi tal-IT fuq skala kbira fl-ispazju ta' libertà, sigurtà u ġustizzja (eu-LISA).

Dokument ta' Ħidma tal-Persunal tal-Kummissjoni - evalwazzjoni tal-eu-LISA: Sommarju eżekuttiv

Dokument ta' Ħidma tal-Persunal tal-Kummissjoni - evalwazzjoni tal-eu-LISA: Rapport sħiħ

Sistema Ewropea ta' Informazzjoni tar-rekords penali

Proposta għal Regolament dwar l-ECRIS għal ċittadini ta' pajjiżi terzi

Unjoni tas-Sigurtà

Stqarrija għall-istampa: Unjoni tas-Sigurtà: il-Kummissjoni taċċellera l-miżuri biex tipprevjeni r-radikalizzazzjoni u t-theddid ċibernetiku

Komunikazzjoni: it-Tmien Rapport ta' Progress lejn Unjoni ta' Sigurtà effettiva u ġenwina

Skeda informattiva: Unjoni ta' Sigurtà


L-Unjoni tas-Sigurtà: Il-Kummissjoni taċċellera l-miżuri biex tipprevjeni r-radikalizzazzjoni u t-theddid ċibernetiku

Il-Kummissjoni Ewropea llum qed tippreżenta t-tmien rapport dwar il-progress li sar lejn Unjoni tas-Sigurtà effettiva u ġenwina fejn għamlet appell biex titħaffef il-ħidma li għaddejja biex tiżdied is-sigurtà taċ-ċittadini.

Kif stipulat fil-Konklużjonijiet tal-Kunsill Ewropew tat-22 u tat-23 ta' Ġunju, l-attakki li seħħew dan l-aħħar għal darb'oħra enfasizzaw il-ħtieġa li jiġu intensifikati l-isforzi konġunti fil-livell tal-UE sabiex it-terroriżmu, il-mibegħda u l-estremiżmu vjolenti jiġu miġġielda b'mod effettiv.

F'dan l-isfond, il-Kummissjoni llum qed tallinja l-miżuri meħuda fil-livell tal-UE fil-ġlieda kontra r-radikalizzazzjoni, it-terroriżmu u l-kriminalità u l-finanzjament tagħhom u qed titratta t-theddida ċibernetika kif ukoll tirraporta dwar il-passi li jmiss fir-rigward tal-interoperabbiltà tas-sistemi ta' informazzjoni.

L-ewwel Viċi President Frans Timmermans qal: “L-Ewropa għandha taffaċċa l-isfidi tas-sigurtà u t-theddid terroristiku flimkien permezz ta' azzjoni ġdida fil-livell tal-UE u permezz ta' aċċellerazzjoni fil-ħidma attwali tagħna biex nipproteġu liċ-ċittadini tagħna.

Bl-appoġġ tal-mexxejja nazzjonali, il-Kummissjoni llum irrevediet dak li sar sa issa, l-iktar fir-rigward tar-radikalizzazzjoni u l-finanzjament tat-terroriżmu.

Qed nipproponu wkoll miżuri addizzjonali biex l-Ewropa tibqa' sigura, pereżempju, billi niżguraw li l-bażijiet tad-dejta tagħna tas-sigurtà tal-UE jistgħu jaħdmu aħjar flimkien u billi ntejbu r-rispons tagħna għall-attakki ċibernetiċi.

Il-ġlieda kontra r-radikalizzazzjoni — onlajn u offlajn

Sena wara li ppreżentat sett ta' miżuri konkreti biex tappoġġa lill-Istati Membri fil-ġlieda kontra r-radikalizzazzjoni — li l-maġġoranza tagħhom qed jiġu implimentati — il-Kummissjoni llum qed tisħaq fuq għadd ta' inizjattivi addizzjonali li jindirizzaw b'mod partikolari, l-użu tal-komunikazzjoni diġitali u r-ritorn ta' ġellieda terroristi barranin.

Barra minn hekk, bħala parti mill-miżuri fuq terminu twil ta' żmien kontra r-radikalizzazzjoni, il-Kummissjoni se tkompli tappoġġa l-inklużjoni soċjali u l-integrazzjoni permezz ta' inizjattivi bħall-Erasmus+, il-Pilastru Ewropew tad-Drittijiet Soċjali u se taħdem ma' pajjiżi sħab permezz ta' taħriġ immirat u appoġġ finanzjarju.

It-tisħiħ tar-reżiljenza ċibernetika u taċ-ċibersigurtà

Kif imħabbar fir-rieżami ta' nofs it-terminu tas-Suq Uniku Diġitali, il-Kummissjoni qiegħda taċċellera l-ħidma tagħha biex tagħlaq il-lakuni fil-qafas attwali taċ-ċibersigurtà.

Għadd ta' azzjonijiet operazzjonali u fuq terminu qasir ta' żmien jinħtieġ li jittieħdu biex isaħħu r-reżiljenza tagħna kontra t-theddid ċibernetiku li kulma jmur qed jiżdied, bħala parti minn analiżi usa' tal-Istrateġija dwar iċ-Ċibersigurtà tal-2013 li se ssegwi f'Settembru.

Interoperabbiltà u l-finanzjament tat-terroriżmu

Il-Kummissjoni llum ħadet aktar azzjoni biex tavvanza l-approċċ il-ġdid tagħha lejn l-interoperabbiltà tas-sistemi ta' informazzjoni tal-UE billi ppreżentat żewġ proposti leġiżlattivi dwar l-Aġenzija EU-LISA u s-Sistema Ewropea ta' Informazzjoni ta' Rekords Kriminali (ECRIS-TCN) (l-istqarrija għall-istampa hija disponibbli hawnhekk).

Barra minn dan, ir-rapport iqis il-ħidma implimentata permezz tal-Pjan ta' Azzjoni tal-2016 dwar il-Finanzjament tat-Terroriżmu.

Sfond

Is-sigurtà kienet prijorità politika sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni fl-14 ta' Settembru 2016.

L-Aġenda Ewropea dwar is-Sigurtà tiggwida x-xogħol li tagħmel il-Kummissjoni f'dan il-qasam, billi tistabbilixxi l-azzjonijiet ewlenin biex ikun żgurat rispons effettiv tal-UE għat-theddidiet mit-terroriżmu u għas-sigurtà, fosthom il-ġlieda kontra r-radikalizzazzjoni, it-tisħiħ taċ-ċibersigurtà, it-twaqqif tal-finanzjament tat-terroriżmu, kif ukoll it-titjib fl-iskambju tal-informazzjoni.

Sa mill-adozzjoni tal-Aġenda, sar progress sinifikanti fl-implimentazzjoni tagħha, li jwitti t-triq lejn Unjoni tas-Sigurtà effettiva u ġenwina.

Il-progress huwa rifless fir-rapporti tal-Kummissjoni, ippubblikati fuq bażi regolari.

Fir-rigward tal-ġlieda kontra r-radikalizzazzjoni, il-Kummissjoni Ewropea ilha tappoġġa l-ħidma tal-Istati Membri għal xi żmien permezz ta' inizjattivi u pjattaformi bħan-Netwerk ta' Sensibilizzazzjoni dwar ir-Radikalizzazzjoni (RAN) u l-Forum tal-UE dwar l-Internet.

F'Ġunju tas-sena l-oħra, il-Kummissjoni ppreżentat Komunikazzjoni li tistabbilixxi azzjonijiet konkreti biex tappoġġa lill-Istati Membri fil-prevenzjoni u fil-ġlieda kontra r-radikalizzazzjoni vjolenti li twassal għat-terroriżmu.

Il-konklużjonijiet tal-Kunsill Ewropew tat-22-23 ta' Ġunju 2017 komplew itennu d-determinazzjoni tal-UE biex tikkoopera fil-livell Ewropew biex tiġġieled it-terroriżmu u biex issaħħaħ is-sigurtà tal-UE.

Għal Iktar Informazzjoni

Komunikazzjoni: It-tmienRapport ta' Progress dwar l-Unjoni tas-Sigurtà

Anness 1: Is-sitwazzjoni attwali dwar l-implimentazzjoni tal-punti ta' azzjoni stipulati fil-Komunikazzjoni tal-Kummissjoni dwar ir-Radikalizzazzjoni tal-14 ta' Ġunju 2016

Anness 2: Is-sitwazzjoni attwali dwar l-implimentazzjoni tal-Pjan ta' Azzjoni biex tissaħħaħ il-ġlieda kontra l-finanzjament tat-terroriżmu tat-2 ta' Frar 2016

Komunikazzjoni: Azzjoni fuq l-Aġenda Ewropea dwar is-Siġurtà biex jiġi miġġieled it-terroriżmu u titwitta t-triq lejn Unjoni tas-Sigurtà effettiva u ġenwina

Komunikazzjoni: Aġenda Ewropea dwar is-Sigurtà

Skeda informattiva: Is-Sistemi ta' Informazzjoni tal-UE

Skeda informattiva: L-Unjoni tas-Sigurtà

Skeda informattiva: Ewropa li tipproteġi


Il-Kummissjoni tniedi tikketta pan-Ewropea ġdida tal-pensjonijiet personali bħala għajnuna għall-konsumaturi biex ifaddlu għal meta jirtiraw

Il-konsumaturi Ewropej dalwaqt se jibbenefikaw minn aktar għażla meta jkunu qegħdin ifaddlu għall-irtirar, bis-saħħa tal-pjani tal-Kummissjoni li toħloq klassi ġdida ta' prodotti tal-pensjoni.

Il-proposta tal-lum se tipprovdi lill-fornituri tal-pensjonijiet bl-istrumenti biex ikunu jistgħu joffru prodott tal-pensjoni personali ġdid pan-Ewropew (PEPP) li jkun sempliċi u innovattiv.

Dan it-tip ġdid ta' pensjoni personali volontarja huwa mfassal sabiex dawk li jfaddlu jkollhom għażla akbar meta jkunu qegħdin iwarrbu l-flus għal meta jkunu anzjani u jipprovdilhom aktar prodotti kompetittivi.

Il-PEPPs se jkollhom l-istess karatteristiċi standard kull fejn ikunu qegħdin jinbiegħu fl-UE u jkunu jistgħu jiġu offruti minn firxa wiesgħa ta' fornituri, bħal ma huma kumpaniji tal-assigurazzjoni, il-banek, il-fondi ta' pensjoni okkupazzjonali, id-ditti tal-investiment u l-maniġers tal-assi.

Huma se jikkumplimentaw il-pensjonijiet personali bbażati fuq l-istat, dawk okkupazzjonali u nazzjonali, iżda ma jeħdux post jew jarmonizzaw is-sistemi nazzjonali tal-pensjoni personali.

Il-Kummissjoni llum qiegħda wkoll toħroġ rakkomandazzjoni li l-Istati Membri jagħtu l-istess trattament lil dan il-prodott, fejn tidħol it-taxxa, bħal dak li jagħtu lill-prodotti nazzjonali eżistenti sabiex jiġi żgurat li l-PEPP jibdew mal-ewwel fuq it-triq it-tajba.

Il-prodotti l-ġodda fl-aħħar mill-aħħar se jixprunaw ukoll il-pjan tal-Kummissjoni biex ikun hemm Unjoni tas-Swieq Kapitali billi tingħata imbuttatura ħalli aktar flus imfaddla jiġu indirizzati lejn investiment għat-tul fl-UE.

Valdis Dombrovskis, Viċi President tal-Kummissjoni, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: Il-prodott tal-pensjoni personali pan-Ewropew huwa punt importanti fil-mixja lejn it-tlestija tal-Unjoni tas-Swieq Kapitali.

Huwa għandu potenzjal enormi peress li se joffri lil dawk li jfaddlu madwar l-UE għażla akbar meta jkunu qegħdin iwarrbu l-flus għal meta jirtiraw.

Huwa se jservi ta' xprun għall-kompetizzjoni billi jippermetti lill-fornituri joffru dan il-prodott ‘il barra mis-swieq nazzjonali tagħhom.

Se jaħdem bħala tiketta tal-kwalità u jiena fiduċjuż li l-PEPP jaf ikattar l-investiment għat-tul fis-swieq kapitali.”

Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Il-proposta tal-lum hija eżempju ieħor tal-benefiċċji li jistgħu jinkisbu bit-twettiq tal-Pjan ta' Azzjoni tal-Kummissjoni dwar l-Unjoni tas-Swieq Kapitali, u t-tlestija tas-suq uniku għall-kapital fl-UE.

Il-prodotti tal-pensjoni personali pan-Ewropej se jservu biex jimbuttaw ‘il quddiem il-kompetizzjoni fost il-fornituri tal-pensjoni, u jagħtu lill-konsumaturi għażla akbar ta' fejn iqiegħdu t-tifdil tagħhom.

It-tlestija tal-Unjoni tas-Swieq Kapitali hija wkoll element importanti tal-Pjan ta' Investiment għall-Ewropa.

Nieħu pjaċir li din il-proposta se sservi wkoll biex it-tifdil jiġi indirizzat lejn investimenti għat-tul, biex tingħata għajnuna għall-kisba tal-objettivi tal-Pjan ta' Investiment li tittejjeb l-infrastruttura, u tingħata spinta lit-tkabbir u lill-impjiegi.”

Il-benefiċċji prinċipali

Bħalissa, is-suq Ewropew tal-pensjonijiet privati huwa fframmentat u mhux ekwu.

L-offerti huma kkonċentrati fi ftit Stati Membri filwaqt li f'xi wħud oħrajn kważi ma jeżistux.

Din il-varjazzjoni fil-provvista hija marbuta ma' taħlita ta' regoli fil-livell tal-UE u dak nazzjonali, li jtellfu l-iżvilupp ta' suq kbir u kompetittiv tal-pensjonijiet privati, fil-livell tal-UE.

Il-PEPP se jippermetti lill-konsumaturi jikkumplimentaw b'mod volontarju t-tifdil tagħhom għal meta jirtiraw, filwaqt li jibbenefika minn protezzjoni qawwija tal-konsumatur:

Dawk li jfaddlu bil-PEPP se jkollhom aktar għażla minn firxa kbira ta' fornituri tal-PEPP u jibbenefikaw minn kompetizzjoni akbar.

Il-konsumaturi se jibbenefikaw minn rekwiżiti qawwija ta' informazzjoni u ta' distribuzzjoni, anki fuq l-internet.

Il-fornituri se jkollhom bżonn li jingħataw awtorizzazzjoni mill-Awtorità Ewropea tal-Assikurazzjoni u l-Pensjonijiet tax-Xogħol (EIOPA) biex ikunu jistgħu jipprovdu l-PEPP.

Il-PEPP se jagħti lil dawk li jfaddlu livell għoli ta' protezzjoni tal-konsumatur permezz ta' opzjoni ta' investiment standard sempliċi.

Dawk li jfaddlu se jkollhom id-dritt li kull ħames snin jibdlu l-fornituri – kemm fl-istess Stat Membru kif ukoll fi Stat Membru ieħor –. billi jeħlu spiża li jkollha limiti massimu

Il-PEPP se jkun jista' jinġarr minn Stat Membru għall-ieħor, jiġifieri dawk li jfaddlu permezz ta' PEPP se jkunu jistgħu jibqgħu jikkontribwixxu għall-PEPP tagħhom meta jmorru jgħixu fi Stat Membru ieħor.

Il-qafas regolatorju li l-Kummissjoni qiegħda tipproponi llum se joħloq opportunitajiet għal firxa wiesgħa ta' fornituri biex ikunu attivi fis-suq tal-pensjoni personali:

Il-fornituri se jkunu jistgħu jiżviluppaw PEPPs madwar diversi Stati Membri, jiġbru flimkien l-assi tagħhom b'mod aktar effettiv u sabiex jaslu għal ekonomiji ta' skala.

Il-fornituri ta' PEPPs se jkunu jistgħu jilħqu lill-konsumaturi madwar l-UE kollha permezz ta' kanali elettroniċi ta' distribuzzjoni.

Il-fornituri tal-PEPPs, kif ukoll dawk li jfaddlu, se jkollhom għażliet differenti għall-pagamenti, fi tmiem ħajjet il-prodott.

Il-fornituri tal-PEPPs se jibbenefikaw minn passaport tal-UE biex tiġi ffaċilitata d-distribuzzjoni transfruntiera.

Il-proposta għal Regolament dwar il-PEPP hija akkumpanjata minn Rakkomandazzjoni tal-Kummissjoni dwar it-trattament tat-taxxa tal-prodotti tal-pensjoni personali, inkluż il-PEPP.

Il-Kummissjoni tħeġġeġ lill-Istati Membri biex jagħtu l-istess trattament lill-PEPPs, fejn tidħol it-taxxa, bħal ma jagħtu bħalissa lil prodotti nazzjonali eżistenti simili, anki jekk il-PEPP ma jissodisfax għal kollox il-kriterji nazzjonali għall-ħelsien mit-taxxa.

L-Istati Membri qegħdin jiġu wkoll mistiedna biex jiskambjaw l-aħjar prattiċi li għandhom bħalissa dwar it-tassazzjoni tal-prodotti tal-pensjoni personali, li għandhom imexxu ‘il quddiem il-konverġenza tas-sistemi tat-taxxa.

L-isfond

Il-PEPP hija waħda mill-miżuri ċentrali mħabbra fl-Analiżi ta' nofs il-perjodu, li ħarġet ix-xahar li għadda, tal-Unjoni tas-Swieq Kapitali, il-proġett tal-Kummissjoni li jinħoloq suq uniku għall-kapital fl-UE.

Il-PEPP tappoġġja l-għan tal-Unjoni tas-Swieq Kapitali, li huwa dak li jinħolqu l-kundizzjonijiet it-tajba biex jiġi sfruttat il-finanzjament sabiex ikun jista' jgħaddi minn għand dawk li fl-Ewropa jfaddu lejn dawk li fl-Ewropa jagħmlu n-negozju.

Bħalissa huma biss 27% tal-Ewropej bejn l-età ta' 25 u 59 li għandhom xi prodott tal-pensjoni.

Il-PEPP tkun ta' kontribut biex dan il-potenzjal enormi jiġi sfruttat u biex fl-ekonomija tagħna jiġi xprunat l-investiment.

Ir-Regolament propost illum ikompli jibni fuq kważi 600 kontribut li daħal fl-amitu tal-konsultazzjoni pubblika tal-Kummisjoni fuq il-pensjonijiet personali li saret f'Ottubru 2016.

Ħafna minn fost dawk li wieġbu qalu li l-provvista ta' bħalissa ta' prodotti tal-pensjoni personali fl-UE mhix suffiċjenti.

Ħa ukoll f'kunsiderazjoni żewġ rapporti mill-EIOPA fl-2014 u l-2016 kif ukoll studju estern minn kuntrattur estern.

Il-proposta tal-PEPP issa se tiġi diskussa mill-Parlament Ewropew u mill-Kunsill.

Hekk kif jiġi adottat, ir-Regolament jidħol fis-seħħ 20 jum wara l-pubblikazzjoni tiegħu fil-Ġurnal Uffiċjali tal-Unjoni Ewropea.

Għal aktar informazzjoni

MEMO

Skeda informattiva

Sit web ta' DG FISMA dwar il-Prodotti tal-Pensjoni Personali

L-Analiżi ta' nofs it-terminu tal-Pjan ta' Azzjoni dwar l-Unjoni tas-Swieq Kapitali

Id-dokument tal-EPSC dwar il-Prodott tal-Pensjoni pan-Ewropew.


Il-Pjan ta' Azzjoni l-ġdid tal-UE dwar l-AMR – Mistoqsijiet u Tweġibiet

Ara wkoll din l-istqarrija għall-istampa

X'qed jikkawża ż-żieda tar-reżistenza antimikrobika fl-UE?

Ir-reżistenza antimikrobika qed tiżdied minħabba bosta fatturi, fosthom l-użu żejjed u ħażin tal-antibijotiċi fil-bniedem, l-użu veterinarju żejjed fit-trobbija tal-bhejjem, u l-kundizzjonijiet ħżiena tal-iġjene fl-ambjenti tal-kura tas-saħħa jew fil-katina tal-ikel.

Fattur importanti ieħor jibqa' n-nuqqas ta' għarfien: 57 % tal-Ewropej ma jafux li l-antibijotiċi ma jaħdmux kontra l-viruses, filwaqt li 44 % mhumiex konxji li l-antibijotiċi ma jaħdmux kontra l-irjiħat u l-influwenza (Sors: l-Ewrobarometru, Ġunju 2016).

Kemm hi kbira l-isfida tar-reżistenza antimikrobika fl-UE u madwar id-dinja?

Fl-UE, biss biss hu stmat li r-reżistenza antimikrobika hi responsabbli għal madwar 25,000 mewta u għal €1.5 biljun aktar spejjeż fil-kura tas-saħħa kull sena.

Fl-aħħar snin, fl-Ewropa żdiedu ġmielhom l-infezzjonijiet li jirreżistu għat-terapiji b'ħafna mediċini u għat-trattamenti tal-aħħar rikors[1].

Minbarra dan, madwar id-dinja hu stmat li madwar 700,000 persuna jmutu kull sena minħabba infezzjonijiet reżistenti għall-antibijotiċi, u l-Bank Dinji qed iwissi li sal-2050, l-infezzjonijiet li jirreżistu għall-mediċina jistgħu jagħmlu ħsara ekonomika dinjija daqs il-kriżi finanzjarja tal-2008.

Hu mbassar li n-nuqqas ta' azzjoni se jikkawża miljuni ta' mwiet kull sena fid-dinja u li sal-2050 ir-reżistenza antimikrobika għandha l-potenzjal li ssir kawża tal-mewt aktar komuni mill-kanċer.

X'kiseb l-ewwel Pjan ta' Azzjoni (2011-2016)?

L-ewwel Pjan ta' Azzjoni kien simbolu ta' impenn politiku u xpruna bosta azzjonijiet fil-pajjiżi tal-UE.

Ngħidu aħna, ħafna pajjiżi adottaw pjanijiet ta' azzjoni nazzjonali u għamlu attivitajiet relatati mal-użu prudenti tal-aġenti antimikrobiċi, mas-sorveljanza tar-reżistenza antimikrobika u mas-sorveljanza tal-użu tal-antimikrobiċi.

Fejn jidħlu l-annimali, fl-2015 il-Kummissjoni adottat proposti leġiżlattivi dwar il-mediċini veterinarji u l-għalf immedikat, li huma tant importanti biex tiġi indirizzata r-reżistenza antimikrobika.

Bħalissa l-Parlament Ewropew u l-Kunsill qed jiddiskutu dwar dan, bil-ħsieb li fl-2018 jiġu adottati Regolamenti tal-UE li jkunu jorbtu.

Mill-1999, l-UE nefqet aktar minn €1.3 biljun fir-riċerka transnazzjonali kollaborattiva dwar ir-reżistenza antimikrobika biex tiżgura l-użu xieraq tal-antimikrobiċi.

Ir-riċerka u l-proġetti li tiffinanzja l-UE jistudjaw kif tiġi żviluppata u trażmessa r-reżistenza antimikrobika, u jappoġġaw l-iżvilupp ta' testijiet dijanjostiċi rapidi, terapiji u alternattivi antimikrobiċi ġodda bħall-vaċċini, u strateġiji għall-użu responsabbli tal-antibijotiċi f'kull qasam.

Mal-ħaġra t-tajn, malli ġie ppubblikat l-ewwel Pjan ta' Azzjoni, f'Mejju 2012 tnieda l-akbar programm ta' sħubija pubblika privata fid-dinja msejjaħ “New Drugs for Bad Bugs (ND4BB)”[2] permezz tal-Inizjattiva dwar Mediċini Innovattivi (l-IMI).

B'dan il-programm ingħaqdu flimkien bosta akkademiċi, sħab pubbliċi u kumpaniji tal-farmaċewtika oħra b'baġit totali ta' madwar €700 miljun biex javvanzaw l-iżvilupp ta' antibijotiċi ġodda.

Twaqqfet ukoll l-Inizjattiva tal-Programmazzjoni Konġunta dwar ir-Reżistenza Antimikrobika (JPIAMR)[3] biex tgħaqqad l-isforzi tar-riċerka bejn il-fruntieri nazzjonali permezz ta' finanzjamenti ta' allinjament u tar-riċerka, u biex tinħoloq aġenda komuni tar-riċerka.

Illum il-Programmazzjoni Konġunta dwar ir-Reżistenza Antimikrobika tinvolvi 23 pajjiż.

X'hemm ġdid fil-Pjan ta' Azzjoni li għadu kemm ġie adottat illum?

Il-Pjan ta' Azzjoni l-ġdid jistabbilixxi qafas komprensiv biex tittieħed aktar azzjoni estensiva ħalli jonqsu l-ħruġ u t-tixrid tar-reżistenza antimikrobika u jiżdiedu l-iżvilupp u d-disponibbiltà ta' antimikrobiċi effettivi ġodda fl-UE u madwar id-dinja.

Dan jiffoka fuq attivitajiet b'valur miżjud ċar tal-UE u, meta possibbli, fuq kisbiet konkreti u li jistgħu jitkejlu.

Il-Pjan ta' Azzjoni l-ġdid jiżgura l-kontinwità tal-azzjonijiet tal-UE li għadhom meħtieġa, iżda fl-istess waqt se jżid l-appoġġ tiegħu biex jgħin lill-pajjiżi tal-UE jipprovdu rispons innovattiv, effettiv u sostenibbli għar-reżistenza antimikrobika.

Ngħidu aħna, dan għandu l-għan li jsaħħaħ l-isforzi tal-kollaborazzjoni u tas-sorveljanza biex jixxejnu n-nuqqasijiet fid-dejta u biex jiżdiedu s-sinerġiji u l-koerenza bejn il-politiki differenti skont l-approċċ “Saħħa Waħda”.

Bil-Pjan ta' Azzjoni l-ġdid, l-UE kif se tibda tħaddem l-aqwa prattika?

Fost il-pajjiżi tal-UE jeżistu bosta differenzi fejn jidħol l-użu tal-antimikrobiċi, l-okkorrenza tar-reżistenza, u dwar sa kemm twettqu l-politiki nazzjonali effettivi li jittrattaw ir-reżistenza antimikrobika.

Bil-Pjan ta' Azzjoni l-ġdid, il-Kummissjoni għandha l-għan li tnaqqas dawn id-differenzi u żżid il-livell tal-Istati Membri kollha tal-UE għal-livell tal-pajjiż bl-aqwa prestazzjoni.

Għaldaqstant, fil-limiti tal-kompetenzi tal-UE, l-azzjonijiet se jiffukaw fuq l-oqsma bl-akbar valur miżjud għal Stati Membri speċifiċi, fosthom azzjonijiet li jħeġġu l-użu prudenti tal-antimikrobiċi, li jsaħħu l-koordinazzjoni u l-implimentazzjoni tar-regoli eżistenti tal-UE, li jtejbu l-prevenzjoni tal-infezzjoni u li jżidu s-sorveljanza tar-reżistenza antimikrobika u tal-konsum tal-antimikrobiċi.

Fuq xiex se jiffoka l-pilastru tar-riċerka tal-Pjan?

L-azzjonijiet tal-pilastru tar-riċerka għandhom l-għan li jixprunaw ir-riċerka u jkomplu jinċentivaw l-innovazzjoni, jipprovdu kontribut siewi għal politiki u miżuri legali bbażati fuq ix-xjenza ħalli tiġi miġġielda r-reżistenza antimikrobika, u jindirizzaw id-distakki fl-għarfien bħal dwar x'inhu r-rwol tar-reżistenza antimikrobika fl-ambjent.

Il-Kummissjoni se tuża bosta strumenti ta' finanzjament u sħubiji permezz tal-programmi qafas attwali u futuri tagħha għar-riċerka u l-innovazzjoni biex tiżgura li l-inizjattivi stabbiliti bħall-ND4BB u l-JPIAMR jilħqu l-potenzjal kollu tagħhom, u biex tappoġġa azzjonijiet fl-oqsma tad-detezzjoni, il-kontroll u s-sorveljanza tal-infezzjonijiet, terapiji ġodda u alternattivi, il-vaċċini, id-dijanjożi, mudelli ekonomiċi ġodda u inċentivi, u kif ukoll l-ambjent u l-prevenzjoni tat-trażmissjoni.

Għalfejn l-UE għandha l-ħila ssawwar l-aġenda dinjija?

Qabelxejn, fil-livell internazzjonali, l-approċċ tal-UE “Saħħa Waħda” diġà jitqies bħala prattika mill-aqwa, u ħafna mill-politiki domestiċi tal-UE dwar ir-reżistenza antimikrobika, bħal pereżempju l-projbizzjoni tal-użu tal-antimikrobiċi bħala promoturi tat-tkabbir fl-għalf tal-annimali li jipproduċu l-ikel, diġà qed jikkontribwixxu biex jintlaħqu l-miri internazzjonali.

It-tieni nett, bħala wieħed mill-akbar swieq tal-prodotti agrikoli, l-UE tista' taqdi rwol ewlieni fejn tidħol il-promozzjoni tal-istandards tagħha relatati mar-reżistenza antimikrobika, tal-miżuri tagħha fil-produzzjoni tal-ikel, u tal-istandards tagħha dwar il-benessri tal-annimali, speċjalment bil-Ftehimiet ta' Kummerċ Ħieles (FTAs) bilaterali tagħha.

Saret prattika normali li f'kull FTA ġdid, il-Kummissjoni tinkludi dispożizzjonijiet relatati mar-reżistenza antimikrobika.

It-tielet nett, inħolqu bosta inizjattivi kbar tar-riċerka li rnexxew, bħal pereżempju s-Sħubija għall-Provi Kliniċi bejn Pajjiżi Ewropej u Pajjiżi li qed Jiżviluppaw (l-EDCTP)[4] u l-JPIAMR li jagħtu kontribut lil hinn mill-Ewropa.

B'hekk l-UE tista' tippromwovi aktar l-allinjament u l-kollaborazzjoni tal-isforzi tar-riċerka u tal-inizjattivi b'rabta mar-reżistenza antimikrobika.

Fl-aħħar nett, meta possibbli, l-UE tista' tkompli tgħin biex jixtered l-għarfien u jitwieżen it-tiswir tal-kapaċitajiet u tal-politiki li jiġġieldu r-reżistenza antimikrobika fil-pajjiżi anqas żviluppati, fejn it-theddida tar-reżistenza antimikrobika għas-saħħa pubblika u għall-ekonomija hija ferm akbar.

Min ġie kkonsultat waqt l-iżvilupp tal-Pjan ta' Azzjoni l-ġdid?

Bħala l-ewwel pass, mill-24 ta' Ottubru 2016 sat-28 ta' Marzu 2017, il-partijiet konċernati setgħu juru fehmiethom fuq il-pjan direzzjonali tal-Kummissjoni dwar il-Pjan ta' Azzjoni “Saħħa Waħda” kontra r-reżistenza antimikrobika.

Imbagħad, bejn is-27 ta' Jannar u t-28 ta' April 2017, il-Kummissjoni għamlet konsultazzjoni pubblika estensiva dwar l-attivitajiet li jistgħu jiddaħħlu fil-Pjan ta' Azzjoni.

Il-konsultazzjoni kienet maħsuba għaċ-ċittadini u l-partijiet konċernati li għandhom interess fil-politika dwar is-saħħa tal-annimali u tal-bniedem, fis-saħħa tal-annimali, fis-saħħa pubblika, fil-kura tas-saħħa u/jew fl-ambjent fl-Ewropa.

F'din il-konsultazzjoni ħadu sehem 421 ċittadin minn 22 pajjiż tal-UE u minn xi pajjiżi terzi, flimkien ma' 163 parti konċernata li jirrappreżentaw amministrazzjonijiet pubbliċi jew privati, NGOs, l-industrija farmaċewtika u fornituri tal-kura tas-saħħa tal-bniedem.

Il-Kummissjoni kif se tkejjel is-suċċess?

Waħda mill-azzjonijiet trid toħroġ b'għadd limitat ta' indikaturi ewlenin tal-eżitu, abbażi ta' dejta diġà miġbura, ħalli s-sistemi tal-UE jkunu jistgħu jkejlu l-progress tal-UE u tal-Istati Membri.

Dawn l-indikaturi se jiġu żviluppati bl-appoġġ tal-aġenziji xjentifiċi tal-UE.

B'hekk, l-Istati Membri jkunu jistgħu jivvalutaw il-progress fejn tidħol l-implimentazzjoni tal-pjanijiet ta' azzjoni nazzjonali tagħhom “Saħħa Waħda”, u jgħinuhom joħolqu miri li jistgħu jitkejlu biex tonqos ir-reżistenza antimikrobika fil-bnedmin u fl-annimali li jipproduċu l-ikel, u biex jitjieb l-użu xieraq tal-antimikrobiċi fiż-żewġ setturi.

Dan il-progress se jiġi diskuss f'intervalli regolari fin-netwerk ta' “Saħħa Waħda” dwar ir-reżistenza antimikrobika, biex iservi ta' gwida għall-Istati Membri individwali u biex jingħaraf jekk ikunx hemm bżonn jittieħdu azzjonijiet ġodda fil-livell tal-UE.

Għal aktar informazzjoni:

Ir-Reżistenza Antimikrobika

Riċerka dwar ir-Reżistenza Antimikrobika

[1] Pereżempju r-reżistenza għall-karpabenemi – antibijotiċi li jintużaw meta jkun falla kull tentattiv ieħor biex tiġi trattata l-pulmonite – żdiedet minn 6.2 % fl-2012 għal 8.1 % fl-2015 (Sors: l-ECDC).

[2] http://www.imi.europa.eu/content/nd4bb

[3] http://www.jpiamr.eu/

[4] http://www.edctp.org/


L-Antitrust: Il-Kummissjoni timmulta lil Google €2.42 biljun talli abbużat mill-pożizzjoni dominanti tagħha bħala magna tat-tiftix billi tat vantaġġ illegali lis-servizz tat-tqabbil tax-xiri tagħha stess

Il-Kummissjoni Ewropea mmultat lil Google €2.42 biljun talli kisret ir-regoli tal-antitrust tal-UE.

Google abbużat mill-pożizzjoni dominanti tagħha fis-suq bħala magna tat-tiftix billi tat vantaġġ illegali lil prodott ieħor tal-Google, is-servizz tat-tqabbil tax-xiri tagħha.

Issa l-kumpanija għandha ttemm l-imġiba tagħha fi żmien 90 jum jew inkella taffaċċja pagamenti penali ta' massimu ta' 5% tal-medja tal-fatturat globali ta' kuljum ta' Alphabet, il-kumpanija omm ta' Google.

Il-Kummissarju Margrethe Vestager, inkarigata mill-politika tal-kompetizzjoni, stqarret: “Google ħarġet b'ħafna prodotti u servizzi innovattivi li għamlu differenza f'ħajjitna.

Din hija ħaġa tajba.

Imma l-istrateġija ta' Google fis-servizz tagħha ta' tqabbil tax-xiri ma kinitx tiffoka biss fuq kif se tattira lill-konsumaturi permezz tat-titjib tal-prodott tagħha meta mqabbel mal-prodotti tar-rivali tagħha.

Minflok, Google abbużat mill-pożizzjoni dominanti tagħha fis-suq bħala magna tat-tiftix billi ppromoviet is-servizz tagħha stess ta' tqabbil tax-xiri fir-riżultati tat-tiftix tagħha u billi rrelegat 'l isfel ir-riżultati tal-kompetituri.

Dak li għamlet Google huwa illegali skont ir-regoli tal-antitrust tal-UE.

Hija ċaħdet lill-kumpaniji l-oħra mill-opportunità li jikkompetu abbażi tal-merti u li jinnovaw.

U l-iktar ħaġa importanti, Google ċaħdet lill-konsumaturi Ewropej minn għażla ġenwina ta' servizzi u mill-benefiċċji sħaħ tal-innovazzjoni.”

L-istrateġija ta' Google għas-servizz tagħha ta' tqabbil tax-xiri

Il-prodott ewlieni ta' Google huwa l-magna tat-tiftix ta' Google, li tipprovdi riżultati ta' tiftix lill-konsumaturi li jħallsu għas-servizz permezz tad-dejta tagħhom.

Kważi 90% tad-dħul ta' Google joriġina mir-riklami, bħal dawk li turi lill-konsumaturi bħala reazzjoni għal rikjesta ta' tiftix.

Fl-2004, Google daħlet fis-suq separat ta' servizzi ta' tqabbil tax-xiri fl-Ewropa permezz ta' prodott li inizjalment kien jismu “Froogle”, li imbagħad, fl-2008, ingħata l-isem “Google Product Search” u mill-2013 sar jissejjaħ “Google Shopping”.

Is-servizz jippermetti lill-konsumaturi biex jikkumparaw il-prodotti u l-prezzijiet onlajn u biex isibu negozji ta' kull tip minn bejjiegħa onlajn, inkluż minn ħwienet onlajn ta' manifatturi, minn pjattaformi onlajn (bħal Amazon u eBay), u minn bejjiegħa li jbiegħu mill-ġdid.

Meta Google daħlet fis-swieq tat-tqabbil tax-xiri permezz ta' Froogle, diġà kien hemm għadd ta' parteċipanti stabbiliti.

Evidenza kontemporanja minn Google turi li l-kumpanija kienet konxja li l-prestazzjoni tas-suq ta' Froogle kienet pjuttost dgħajfa (dokument intern wieħed minn 2006 stqarr "Froogle simply doesn't work" / “Bażikament, Froogle ma jaħdimx”).

Is-servizzi ta' tqabbil tax-xiri jiddependu, fil-biċċa l-kbira, fuq it-traffiku sabiex ikunu kompetittivi.

Iktar traffiku jwassal għal iktar klikkjaturi u jiġġenera iktar dħul.

Barra minn hekk, iktar traffiku jattira wkoll iktar bejjiegħa li jridu jniżżlu l-prodotti tagħhom b'servizz ta' tqabbil tax-xiri.

Minħabba l-pożizzjoni dominanti ta' Google fit-tiftix ġenerali bl-internet, il-magna tat-tiftix tagħha hija sors importanti ta' traffiku għal servizzi ta' tqabbil tax-xiri.

Mill-2008, Google bdiet timplimenta bidla fundamentali fl-istrateġija tagħha biex tpoġġi fuq quddiem is-servizz ta' tqabbil tax-xiri tagħha fis-swieq Ewropej.

Din l-istrateġija kienet tiddependi fuq id-dominanza ta' Google fit-tiftix ġenerali bl-internet minflok fuq il-kompetizzjoni abbażi ta' merti fis-swieq ta' tqabbil tax-xiri:

B'riżultat ta' dan, is-servizz ta' tqabbil tax-xiri ta' Google huwa ħafna iktar viżibbli għall-konsumaturi fir-riżultati ta' tiftix ta' Google, filwaqt li s-servizzi ta' tqabbil tax-xiri tar-rivali huma ħafna inqas viżibbli.

L-evidenza turi li l-konsumaturi jikklikkjaw ħafna iktar ta' spiss fuq riżultati li huma iktar viżibbli, jiġifieri, fuq ir-riżultati li huma kklassifikati f'pożizzjoni ogħla fir-riżultati ta' tiftix ta' Google.

Anke fuq desktop, l-għaxar riżultati ta' tiftix ġeneriċi kklassifikati fl-ogħla post fuq l-ewwel paġna, flimkien ġeneralment jirċievu madwar 95% tal-klikkjaturi kollha fir-riżultati ta' tiftix ġeneriċi (bl-ogħla riżultat jirċievi madwar 35% tal-klikkjaturi kollha).

L-ewwel riżultat fuq it-tieni paġna tar-riżultati ta' tiftix ġeneriċi ta' Google jirċievi madwar 1% biss tal-klikkjaturi kollha.

Dan ma jistax jiġi spjegat biss mill-fatt li l-ewwel riżultat huwa iktar rilevanti għax l-evidenza turi wkoll li ċ-ċaqliq tal-ewwel riżultat għat-tielet klassifikazzjoni jwassal għal tnaqqis fin-numru ta' klikkjaturi b'madwar 50%.

L-effetti fuq il-mowbajls huma ħafna iktar enfassizzati minħabba d-daqs tabilħaqq iżgħar tal-iskrijn.

Dan ifisser li meta tat spazju prominenti lis-servizz ta' tqabbil tax-xiri tagħha biss u permezz tar-relegazzjoni tal-kompetituri tagħha, Google tat vantaġġ sinifikanti lis-servizz ta' tqabbil tax-xiri tagħha stess meta mqabbel ma' dawk tar-rivali.

Ksur tar-regoli tal-antitrust tal-UE

Il-prattiki ta' Google jammontaw għal abbuż tal-pożizzjoni dominanti ta' Google fir-rigward tat-tiftix ġenerali bl-internet billi joħonqu l-kompetizzjoni fis-swieq tat-tqabbil tax-xiri.

Bħala tali, id-dominanza fis-suq mhix illegali skont ir-regoli tal-antitrust tal-UE.

Madankollu, il-kumpaniji dominanti għandhom responsabbiltà speċjali biex ma jabbużawx mill-pożizzjoni b'saħħitha tagħhom fis-suq billi jirrestrinġu l-kompetizzjoni, la fis-suq fejn jiddominaw u lanqas fi swieq separati.

Google introduċiet din il-prattika fit-13-il pajjiż kollha taż-ŻEE fejn Google implimentat is-servizz ta' tqabbil ta' xiri tagħha, fejn bdiet fl-2008 fil-Ġermanja u fir-Renju Unit.

Sussegwentament, hija estendiet il-prattika fi Franza f'Ottubru 2010, fl-Italja, fin-Netherlands, u fi Spanja f'Mejju 2011, fir-Repubblika Ċeka fi Frar 2013 u fl-Awstrija, fil-Belġju, fid-Danimarka, fin-Norveġja, fil-Polonja u fl-Iżvezzja f'Novembru 2013.

L-effett tal-prattiki illegali ta' Google

Il-prattiki illegali ta' Google kellhom impatt sinifikanti fuq il-kompetizzjoni bejn is-servizz ta' tqabbil ta' xiri ta' Google u s-servizzi rivali.

Huma ppermettew li s-servizz tat-tqabbil ta' xiri ta' Google jagħmlu gwadanni sinifikanti fit-traffiku għas-spejjeż tar-rivali tagħha u għad-detriment tal-konsumaturi Ewropej.

Minħabba l-pożizzjoni dominanti ta' Google fit-tiftix ġenerali bl-internet, il-magna tat-tiftix tagħha hija sors importanti ta' traffiku.

B'riżultat tal-prattiki illegali ta' Google, it-traffiku għas-servizz tat-tqabbil ta' xiri ta' Google żdied, filwaqt li r-rivali ġarrbu telf sinifikanti ħafna ta' traffiku fuq bażi dewwiema.

Flimkien mas-sejbiet l-oħra tal-Kummissjoni, dan juri li l-prattiki ta' Google ħonqu l-kompetizzjoni abbażi tal-merti fis-swieq ta' tqabbil ta' xiri u li għalhekk ċaħdu lill-konsumaturi Ewropej minn għażla u innovazzjoni ġenwini.

Evidenza miġbura

Fit-teħid tad-Deċiżjoni tagħha, il-Kummissjoni ġabret u analizzat b'mod komprensiv xelta wiesgħa ta' evidenza, inklużi:

1) dokumenti kontemporanji kemm mingħand Google kif ukoll mingħand parteċipanti oħra fis-suq;

2) kwantitajiet sinifikanti ħafna ta' dejta mid-dinja f'ħin reali, inkluż 5.2 Terabytes ta' riżultati ta' tiftix attwali minn Google (madwar 1.7 biljun talba ta' tiftix);

3) esperimenti u stħarriġ li janalizzaw, b'mod partikolari, l-impatt tal-viżibbiltà fir-riżultati tat-tiftix dwar l-imġiba tal-konsumaturi u r-rati “click-through”;

4) dejta finanzjarja u dejta dwar it-traffiku li jispjegaw l-importanza kummerċjali tal-viżibbiltà fir-riżultati tat-tiftix ta' Google u l-impatt tar-relegazzjoni; u

5) investigazzjoni estensiva tas-suq ta' klijenti u konsumaturi fis-swieq ikkonċernati (il-Kummissjoni bagħtet kwestjonarji lil bosta mijiet ta' kumpaniji).

Konsegwenzi tad-Deċiżjoni

Il-multa tal-Kummissjoni ta' €2 424 495 000 tqis it-tul u l-gravità tal-ksur.

Skont il-Linji Gwida tal-Kummissjoni tal-2006 dwar il-multi (ara l-istqarrija għall-istampa u l-MEMO), il-multa ġiet ikkalkolata abbażi tal-valur tad-dħul ta' Google mis-servizz ta' tqabbil tax-xiri fit-13-il pajjiż taż-ŻEE ikkonċernati.

Id-Deċiżjoni tal-Kummissjoni tirrikjedi li Google twaqqaf l-imġiba illegali tagħha fi żmien 90 jum mit-teħid tad-Deċiżjoni u li toqgħod lura minn kwalunkwe miżura li għandha mira jew effett li huma l-istess jew ekwivalenti.

B'mod partikolari, id-Deċiżjoni tordna lil Google biex tikkonforma mal-prinċipju sempliċi fejn għandha tagħti trattament ugwali lis-servizzi rivali ta' tqabbil tax-xiri u lis-servizz tagħha:

Google għandha tapplika l-istess proċessi u metodi biex tippożizzjona u turi s-servizzi tat-tqabbil ta' tiftix tar-rivali fil-paġni tat-tiftix tal-Google li tuża hi għas-servizz ta' tqabbil tax-xiri tagħha stess.

Hija r-responsabbiltà unika ta' Google li tiżgura l-konformità u hija Google li trid tispjega kif beħsiebha tagħmel dan.

Tkun xi tkun l-għażla ta' Google, il-Kummissjoni se tissorvelja mill-qrib il-konformità ta' Google u Google hija taħt l-obbligu li dejjem tgħarraf lill-Kummissjoni bl-azzjonijiet tagħha (inizjalment fi żmien 60 jum mid-Deċiżjoni, segwit minn rapporti perjodiċi).

Jekk Google tonqos milli tikkonforma mad-Deċiżjoni tal-Kummissjoni, hija tinżamm responsabbli għal pagamenti ta' nuqqas ta' konformità sa 5% tal-fatturat medju globali ta' kuljum ta' Alphabel, il-kumpanija omm ta' Google.

Il-Kummissjoni jkollha tiddetermina tali nuqqas fil-konformità f'deċiżjoni separata, bi kwalunkwe pagament retroattiv għal meta beda n-nuqqas ta' konformità.

Finalment, Google hija responsabbli li taffaċċja azzjonijiet ċivili għal danni li jistgħu jerġgħu jitressqu quddiem il-qrati tal-Istati Membri minn kwalunkwe persuna jew negozju affettwati mill-imġiba antikompetittiva tagħha.

Id-Direttiva l-ġdida tal-UE dwar id-Danni fi kwistjonijiet relatati mal-antitrust tagħmilha iktar faċli għall-vittmi ta' prattiki antikompetittivi biex jakkwistaw danni.

Każijiet oħra ta' Google

Il-Kummissjoni diġà waslet għall-konklużjoni preliminari li Google abbużat minn pożizzjoni dominanti f'żewġ każijiet oħra li għadhom qed jiġu investigati.

Dawn jikkonċernaw:

1) is-sistema operattiva Android, fejn il-Kummissjoni hija kkonċernata li Google ħonqot l-għażla u l-innovazzjoni f'xelta ta' applikazzjonijiet tal-mowbajl u servizzi billi applikat strateġija globali fuq apparat mobbli biex tipproteġi u tkabbar il-pożizzjoni dominanti tagħha fit-tiftix ġenerali bl-internet; u

2) AdSense, fejn il-Kummissjoni hija kkonċernata li Google naqqset l-għażla billi żammet lill-websajts ta' terzi partijiet milli jagħmlu riklami fit-tiftix għall-kompetituri tal-Google.

Il-Kummissjoni qed tkompli teżamina wkoll it-trattament ta' Google fir-riżultati ta' tiftix ta' servizzi speċjalizzati oħrajn tat-tiftix ta' Google.

Id-Deċiżjoni tal-lum hija preċedent li tistabbilixxi l-qafas għall-valutazzjoni tal-legalità ta' dan it-tip ta' imġiba.

Fl-istess waqt, ma tissostitwix il-ħtieġa għal analiżi speċifika għall-każ biex jiġu kkunsidrati l-karatteristiċi speċifiċi ta' kull suq.

Sfond

Ara wkoll l-Iskeda informattiva.

Id-Deċiżjoni tal-lum hija indirizzata lil Google Inc. U lil Alphabet Inc., il-kumpanija omm ta' Google.

L-Artikolu 102 tat-Trattat dwar il-Funzjonament tal-Unjoni Ewropea (TFUE) u l-Artikolu 54 tal-Ftehim ŻEE jipprojbixxu l-abbuż ta' pożizzjoni dominanti.

Id-Deċiżjoni tal-lum ssegwi żewġ Dikjarazzjonijiet ta' Oġġezzjonijiet li ntbagħtu lil Google f'April 2015 u f'Lulju 2016.

Tista' ssib aktar informazzjoni fis-sit web tal-kompetizzjoni tal-Kummissjoni, fir-reġistru tal-każi pubbliċi bin-numru tal-każ 39740.


L-Istat tal-Unjoni Ewropea 2018: Mistoqsijiet u Tweġibiet dwar il-proposta tal-Kummissjoni biex jintemmu l-bidliet staġonali tal-arloġġ

Għaliex il-ħin tas-sajf/tax-xitwa huwa armonizzat fil-livell tal-UE?

Ħafna mill-Istati Membri tal-UE għandhom tradizzjoni twila tal-arranġamenti tal-ħin tas-sajf, li bosta minnhom imorru lura għall-Ewwel u t-Tieni Gwerra Dinjija jew għall-kriżi taż-żejt fis-sebgħinijiet.

Storikament, l-Istati Membri introduċew il-bidliet fl-arloġġ biex jiffrankaw l-enerġija (l-aktar faħam għall-produzzjoni tal-elettriku) u biex jiġu jaqblu mal-pajjiżi ġirien tagħhom.

Madankollu, id-data li fiha kienu jinbidlu l-arloġġi kienet tkun differenti f'pajjiżi differenti.

Dan kien sors ta' problemi fis-suq intern, b'mod partikolari għas-setturi tat-trasport u tal-enerġija, li kienu jirriżultaw minn applikazzjoni mhux ikkoordinata ta' bidliet fl-arloġġ (jiem diverġenti) matul is-sena.

Il-miżuri Ewropej ġew introdotti gradwalment biex jarmonizzaw id-data tal-bidla, sakemm wasslu għad-Direttiva 2000/84/KE, attwalment fis-seħħ.

X'inhi s-sitwazzjoni fil-bqija tad-dinja?

Madwar id-dinja, l-arranġamenti għall-ħin tas-sajf huma osservati f'madwar 60 pajjiż, l-aktar fl-Amerka ta' Fuq u fl-Oċeanja.

Għadd li qed jiżdied ta' ġirien jew ta' sħab kummerċjali tal-UE għażlu jew li ma japplikawx l-arranġamenti għall-ħin tas-sajf jew li jabolixxuhom: Dawn l-eżempji jinkludu l-Iżlanda, iċ-Ċina (1991-), ir-Russja (2011-), il-Belarussja (2011-) u l-aktar reċenti t-Turkija (2016-).

Għalfejn il-Kummissjoni qiegħda tippreżenta din il-proposta?

Il-Kummissjoni poġġiet l-arranġamenti dwar il-ħin tas-sajf fuq l-aġenda politika għaliex il-Kummissjoni Juncker wegħdet li tieħu azzjoni kbira fuq il-kwistjonijiet il-kbar, filwaqt li tħalli f'idejn l-Istati Membri li jieħdu d-deċiżjonijiet fejn jinsabu fl-aħjar pożizzjoni biex jeħduhom.

Wara valutazzjoni tal-arranġament attwali dwar il-bidliet staġonali tal-arloġġ, fejn ir-regolament tal-UE jimponi l-bidliet fl-arloġġ kull sitt xhur, il-Kummissjoni kkonkludiet li, filwaqt li tiġi evitata l-frammentazzjoni, l-Istati Membri huma fl-aħjar pożizzjoni biex jiddeċiedu jekk iridux iżommu l-ħin permanenti tas-sajf jew tax-xitwa.

Il-valutazzjoni tal-Kummissjoni qieset għadd ta' elementi, bħal pereżempju, il-vot mill-Parlament Ewropew ta' riżoluzzjoni dwar dan is-suġġett fi Frar 2018, it-talbiet minn ċerti Stati Membri tal-UE, analiżi tal-evidenza disponibbli kif ukoll konsultazzjoni pubblika li saret mill-Kummissjoni bejn l-4 ta' Lulju u s-16 ta' Awwissu 2018.

Din il-konsultazzjoni rċeviet 4.6 miljun tweġiba mit-28 Stat Membru kollha, l-akbar għadd ta' tweġibiet li qatt irċeviet il-Kummissjoni fi kwalunkwe konsultazzjoni pubblika.

Skont ir-riżultati finali, 84 % ta' dawk li wieġbu kienu favur li jitneħħew il-bidliet staġonali tal-arloġġ.

Dawn l-elementi kollha wasslu lill-Kummissjoni biex illum tipproponi li l-bidliet staġonali tal-arloġġ ma jibqgħux isiru, filwaqt li jinżamm approċċ ikkoordinat sabiex jiġi ssalvagwardjat il-funzjonament tas-Suq Intern.

X'qiegħda tipproponi l-Kummissjoni?

Il-Kummissjoni qiegħda tipproponi li jintemmu l-bidliet tal-arloġġ ta' darbtejn fis-sena fl-UE fl-2019.

Dan iġib fit-tmiem il-prattika tal-bdil tal-arloġġ b'siegħa 'l quddiem f'Marzu u b'siegħa lura f'Ottubru.

Sabiex tiġi evitata kwalunkwe frammentazzjoni fis-suq intern, l-Istati Membri se jkollhom jiddeċiedu jekk iridux iżommu l-ħin permanenti tas-sajf jew tax-xitwa.

Huma se jinnotifikaw lill-Kummissjoni Ewropea bid-deċiżjoni tagħhom.

Wara dan, mhux ser ikunu jistgħu japplikaw il-bidliet staġonali fl-arloġġ.

L-Istati Membri se jibqgħu ħielsa li jiddeċiedu liema żona tal-ħin għandha tapplika fit-territorji tagħhom.

Il-Kummissjoni qiegħda tipproponi ħin permanenti tas-sajf/tax-xitwa fl-Unjoni Ewropea kollha?

Le.

Il-proposta tal-Kummissjoni Ewropea hija li jintemmu l-bidliet staġonali tal-arloġġ b'mod ikkordinat.

Id-deċiżjoni li jiġi applikat il-ħin permanenti tas-sajf jew tax-xitwa se tittieħed minn kull Stat Membru.

Hemm xewqa li l-Istati Membri jieħdu d-deċiżjonijiet tagħhom dwar il-ħin standard li kull wieħed minnhom se japplika mill-2019 'il quddiem b'mod ikkoordinat.

Għaliex xi Stati Membri ma jistgħux jibqgħu japplikaw il-bidliet staġonali tal-arloġġ jekk jixtiequ jagħmlu dan?

Il-proposta tal-Kummissjoni Ewropea hija li jintemmu b'mod ikkoordinat il-bidliet staġonali tal-arloġġ fl-Unjoni Ewropea kollha.

Fi kliem ieħor, l-Istati Membri mhux se jżommu l-arranġamenti nazzjonali tal-bidliet staġonali tal-arloġġ.

L-għan huwa li jiġi ssalvagwardjat il-funzjonament tajjeb tas-suq intern u jiġu evitati interruzzjonijiet b'xi azzjoni mhux ikkoordinata.

Dan jinkludi interruzzjoni potenzjali fl-iskedar tal-operazzjonijiet tat-trasport u l-funzjonament tas-sistemi ta' informazzjoni u komunikazzjoni, spejjeż ogħla għall-kummerċ transfruntier, jew produttività aktar baxxa għall-oġġetti u s-servizzi.

Reġim armonizzat kontinwu — fejn l-Istati Membri kollha jġibu fit-tmiem il-bidliet tal-arloġġ ta' darbtejn fis-sena — huwa għalhekk essenzjali.

Kif u meta se tiġi implimentata l-bidla proposta?

Biex ikun hemm tranżizzjoni bla xkiel, skont il-proposta tal-Kummissjoni kull Stat Membru se jinnotifika sa April 2019 jekk għandux il-ħsieb li japplika l-ħin permanenti tas-sajf jew tax-xitwa.

Dan għandu jiġi bbażat fuq koordinazzjoni bejn l-Istati Membri, fuq konsultazzjonijiet u valutazzjonijiet possibbli fil-livell nazzjonali u Ewropew.

L-aħħar bidla obbligatorja għall-ħin tas-sajf se ssir nhar il-Ħadd, il-31 ta' Marzu 2019.

Wara dan, l-Istati Membri li jixtiequ jerġgħu lura b'mod permanenti għall-ħin tax-xitwa xorta jkunu jistgħu jagħmlu l-aħħar bidla staġonali tal-arloġġ nhar il-Ħadd, is-27 ta' Ottubru 2019.

Wara dik id-data, il-bidliet staġonali mhux se jibqgħu possibbli.

Din il-kronoloġija hija bil-kundizzjoni li l-Parlament Ewropew u l-Kunsill jadottaw il-proposta tal-Kummissjoni sa mhux aktar tard minn Marzu 2019.

X'se jkunu l-benefiċċji meta jintemmu l-arranġamenti attwali għall-bdil tal-arloġġi?

Iċ-ċittadini mhux se jkollhom għalfejn iħabblu rashom aktar dwar l-aġġustament tal-arloġġi tagħhom.

Il-bidliet kienu sors ta' konfużjoni, peress li mhux minnu nnifsu evidenti meta u f'liema direzzjoni l-arloġġi għandhom jinbidlu.

Dawk li wieġbu għall-konsultazzjoni pubblika indikaw ukoll impatti negattivi fuq is-saħħa, aktar inċidenti fit-toroq u nuqqas ta' ffrankar tal-enerġija bħala motivazzjonijiet biex jintemm il-bdil tal-arloġġ.

Meta tintemm din is-sistema, il-ġisem tal-bniedem ukoll ma jibqax ikollu jadatta għat-tibdil fil-ħin.

Dan ser ikun ta' benefiċċju għan-negozji peress li ma jkollhomx bżonn jaġġustaw ruħhom għall-bidliet fl-arloġġ.

L-arranġamenti l-ġodda se jiffaċilitaw l-ippjanar fis-setturi tal-enerġija u t-trasport (pereżempju, għall-ferroviji ta' matul il-lejl) u jissimplifikaw l-applikazzjonijiet ibbażati fuq il-ħin.

Minkejja li l-iffrankar ġenerali tal-enerġija kien wieħed mill-motivazzjonijiet ewlenin tal-arranġamenti attwali, l-evidenza tissuġġerixxi li llum l-iffrankar tal-enerġija mit-tibdil tal-arloġġi huwa limitat.

Liema żoni tal-ħin se japplikaw fl-UE?

Bħalissa hemm tliet żoni tal-ħin standard fl-UE: Il-Ħin tal-Ewropa tal-Punent (l-Irlanda, il-Portugall, ir-Renju Unit), il-Ħin tal-Ewropa Ċentrali (17-il Stat Membru) u l-Ħin tal-Ewropa tal-Lvant (il-Bulgarija, Ċipru, l-Estonja, il-Finlandja, il-Greċja, il-Latvja, il-Litwanja u r-Rumanija).

L-Istati Membri li jagħżlu li jżommu l-ħin permanenti tas-sajf awtomatikament se jiċċaqalqu għaż-żona tal-ħin li jmiss (il-ħin standard + siegħa).

Barra minn hekk, l-Istati Membri se jibqgħu liberi li jagħmlu bidliet fil-ħin standard tagħhom li ma jkunux marbuta ma' bidliet staġonali.

Il-proposta tipprevedi li l-Kummissjoni tiġi nnotifikata bi kwalunkwe bidla li ssir fiż-żona tal-ħin 6-il xahar bil-quddiem — biex tippermetti li jsir kwalunkwe aġġustament għal sistemi bbażati fuq il-ħin.

Dwar xiex kienet il-konsultazzjoni pubblika?

Il-parteċipanti ġew mistiedna jaqsmu l-esperjenzi ġenerali tagħhom tal-bdil tal-arloġġ, il-preferenza tagħhom bejn iż-żewġ alternattivi (is-sistema tibqa' kif inhi jew titneħħa għall-UE kollha), u l-fehma tagħhom dwar jekk il-bdil attwali għandux jitneħħa għalkollox, u jekk jippreferux li jżommu l-ħin tas-sajf jew inkella l-ħin tax-xitwa.

Iċ-ċittadini Ewropej u l-partijiet ikkonċernati ġew mistiedna jaqsmu l-fehmiet tagħhom billi jimlew dan il-kwestjonarju online (disponibbli fil-lingwi kollha tal-UE) bejn l-4 ta' Lulju u s-16 ta' Awwissu.

Fejn nista' nikkonsulta r-riżultati finali tal-konsultazzjoni?

Din il-konsultazzjoni online rċeviet 4.6 miljun tweġiba mit-28 Stat Membru kollha, l-akbar għadd ta' tweġibiet li qatt irċeviet il-Kummissjoni fi kwalunkwe konsultazzjoni pubblika.

84 % ta' dawk li wieġbu qalu li huma favur li tintemm il-bidla tal-arloġġ ta' darbtejn fis-sena.

Sar rapport fil-qosor aktar dettaljat u ġie tradott fil-lingwi kollha tal-UE.

Huwa disponibbli hawnhekk.

Aktar informazzjoni

Is-sit web dwar l-Istat tal-Unjoni Ewropea 2018 https://ec.europa.eu/commission/priorities/state-union-speeches/state-union-2018_mt

Is-subpaġna dwar il-Bidliet Staġonali tal-Arloġġ https://ec.europa.eu/commission/priorities/state-union-speeches/state-union-2018/state-union-2018-changes-summertime_mt

Stqarrija għall-istampa: L-Istat tal-Unjoni 2018: Il-Kummissjoni tipproponi li jintemmu l-bidliet staġonali tal-arloġġ

Ir-rapport finali tal-konsultazzjoni pubblika


L-Istat tal-Unjoni 2018: Lejn "Alleanza ġdida bejn l-Afrika u l-Ewropa" biex tapprofondixxi r-relazzjonijiet ekonomiċi u tagħti spinta lill-investiment u l-impjiegi

Il-Kummissjoni llum qed tipproponi “Alleanza ġdida Afrika - Ewropa għal investiment sostenibbli u impjiegi”.

Fit-12 ta' Settembru, fl-okkażjoni tad-diskors tiegħu dwar l-Istat tal-Unjoni, il-President Jean-Claude Juncker qal: “L-Afrika ma għandhiex bżonn ta' karità, hija teħtieġ sħubija veritiera u ġusta.

U aħna, l-Ewropej neħtieġu din is-sħubija daqstant.

Illum, qed nipproponu Alleanza ġdida għal investiment sostenibbli u impjiegi bejn l-Ewropa u l-Afrika.

Din l-Alleanza, kif qed narawha aħna, għandha tgħin biex jinħolqu sa 10 miljun impjieg fl-Afrika, biss biss fil-5 snin li ġejjin.

Nemmen li għandna niżviluppaw l-għadd numeruż ta' ftehimiet kummerċjali bejn l-UE u l-Afrika għal ftehim ta' kummerċ ħieles minn kontinent għall-ieħor, bħala sħubija ekonomika bejn l-ugwali.”

Il-Kummissjoni Ewropea qed tipproponi “Alleanza ġdida Afrika-Ewropa għal Investiment Sostenibbli u Impjiegi” sabiex iżżid b'mod sostanzjali l-investiment fl-Afrika, issaħħaħ il-kummerċ, toħloq l-impjiegi, u tinvesti fl-edukazzjoni u l-ħiliet.

Il-pakkett tal-lum jibni fuq l-impenji meħuda matul is-Summit bejn l-Unjoni Afrikana u l-Unjoni Ewropea li sar f'Novembru tas-sena li għaddiet f'Abidjan, fejn iż-żewġ kontinenti qablu li jsaħħu s-sħubija tagħhom.

Huwa jistabbilixxi elementi ewlenin ta' azzjoni għal aġenda ekonomika aktar b'saħħitha għall-UE u għas-sħab Afrikani tagħha.

Ir-Rappreżenant Għoli/Viċi President Federica Mogherini qalet: “L-Ewropa u l-Afrika jikkondividu ħafna mill-istess interessi: it-tnejn li aħna rridu Afrika aktar b'saħħitha — b'impjiegi ta' kwalità għaż-żgħażagħ, titjib tal-klima tan-negozju, u paċi u sigurtà għal kulħadd.

F'dawn is-snin diġà bdejna nibnu sħubija reali bejn partijiet ugwali mal-Afrika.

Aħna diġà sħab politiċi b'saħħithom, il-pass li jmiss huwa li nkunu msieħba ekonomiċi u li napprofondixxu r-relazzjonijiet kummerċjali u ta' investiment tagħna.

Irridu nagħtu liż-żgħażagħ opportunitajiet biex jilħqu l-aspirazzjonijiet tagħhom.

It-tisħiħ tal-investiment responsabbli fl-Afrika huwa xi ħaġa li minnha jirbaħ kulħadd.”

Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “Din l-Alleanza hija dwar l-iżblukkar tal-investiment privat u l-esplorazzjoni tal-opportunitajiet enormi li jistgħu jipproduċu benefiċċji għal ekonomiji Afrikani u Ewropej.

Hija dwar it-tisħiħ tas-sħubija tagħna u l-appoġġ tagħna għall-inizjattivi Afrikani bħaż-Żona ta' Kummerċ Ħieles Kontinentali.”

Il-proposta tal-lum turi impenn biex tissaħħaħ is-Sħubija Afrika-UE u tiddeskrivi serje ta' azzjonijiet ewlenin li jinkludu:

Riżultati mistennija

L-Alleanza se twassal għal riżultati konkreti bħal pereżempju l-ħolqien ta' massimu ta' 10 miljun impjieg fil-5 snin li ġejjin.

Bl-appoġġ finanzjarju tal-UE mobilizzat sal-2020:

Konsultazzjoni u djalogu mal-imsieħba Afrikani se jiġu organizzati fix-xhur li ġejjin biex jiddefinixxu flimkien il-prijoritajiet u jieħdu azzjoni ulterjuri.

L-Alleanza se tqis id-diversità madwar il-kontinent Afrikan u l-ispeċifiċitajiet ta' kull pajjiż, inklużi r-relazzjonijiet kuntrattwali tal-pajjiżi tal-Afrika ta' Fuq permezz tal-Ftehimiet ta' Assoċjazzjoni tagħhom u tal-esperjenza tagħhom ta' kooperazzjoni mal-UE permezz tal-Politika Ewropea tal-Viċinat.

Sfond

Il-proposta tal-Kummissjoni għal “Alleanza Afrika-Ewropa għal Investiment Sostenibbli u Impjiegi” hija parti minn pakkett li jinkludi wkoll proposta dwar arkitettura finanzjarja aktar effiċjenti għal investiment barra mill-Unjoni Ewropea, li se tappoġġa wkoll l-investiment fl-Afrika.

Taħt it-tmexxija tal-President Juncker, l-UE qiegħda ssaħħaħ is-sħubija tagħha mal-Afrika, anki, b'għodod innovattivi ġodda, flimkien mal-istrumenti ta' kooperazzjoni tradizzjonali, notevolment il-Pjan ta' Investiment Estern li huwa verament ambizzjuż.

L-UE hija l-eqreb ġar tal-Afrika u l-akbar investitur, is-sieħeb prinċipali għall-kummerċ u l-iżvilupp u fornitur ewlieni tas-sigurtà.

L-UE qed tipprovdi EUR 31 biljun f'Għajnuna Uffiċjali għall-Iżvilupp lill-Afrika bejn l-2014 u l-2020 biex tagħti spinta lill-ekonomija tal-Afrika sabiex iż-żgħażagħ fil-kontinent ikollhom opportunità jibnu futur, tiġi żgurata s-sigurtà tal-ikel u l-aċċess għall-enerġija, u sabiex jiġu ankrati l-governanza tajba u r-rispett għad-drittijiet tal-bniedem.

L-Istati Membri tal-UE kellhom stokk ta' investiment ta' EUR 291 biljun fl-2016, li jagħmel lill-UE l-akbar investitur fl-Afrika.

Barra minn hekk, l-UE toffri aċċess ħieles għas-suq tal-UE permezz tal-Ftehim ta' Sħubija Ekonomika, inklużi Ftehimiet ta' Kummerċ Ħieles inkluż Żoni ta' Kummerċ ħieles approfonditi u komprensivi mal-pajjiżi tal-Afrika ta' Fuq u l-iskema Kollox Ħlief Armi mal-pajjiżi Afrikani.

Għal Aktar Informazzjoni


L-Istat tal-Unjoni 2018: Il-Kummissjoni tipproponi li jintemmu l-bidliet staġonali tal-arloġġ

Il-Kummissjoni tipproponi li jintemmu l-bidliet staġonali tal-arloġġ.

Fit-12 ta' Settembru 2018, fl-okkażjoni tad-Diskors tiegħu tal-Istat tal-Unjoni, il-President Jean-Claude Juncker qal: “Aħna kollna kemm aħna ngħidu fid-diskorsi sbieħ tagħna li rridu nkunu b'saħħitna fi kwistjonijiet kbar u inqas b'saħħitha fuq kwistjonijiet żgħar.

Iżda ħadd ma jċapċap meta l-liġi tal-UE tiddetta li l-Ewropej jridu jmexxu l-arloġġ darbtejn f'sena.

Illum il-Kummissjoni qed tipproponi li dan jinbidel.

Il-bidliet tal-arloġġ iridu jieqfu.

Huma l-Istati Membri li jridu jiddeċiedu jekk iċ-ċittadini għandhomx jgħixu bil-ħin tas-sajf jew tax-xitwa.

Hija kwistjoni ta' sussidjarjetà.

Jien qed nistenna li l-Parlament u l-Kunsill se jaqsmu din l-opinjoni u jsibu soluzzjonijiet li jiffunzjonaw għas-suq intern tagħna.

M'għandiex aktar żmien.”

Illum il-Kummissjoni Ewropea qed tipproponi li fl-2019 jintemmu l-bidliet staġonali tal-arloġġ fl-Ewropa, u li l-Istati Membri jingħataw il-libertà jiddeċiedu darba għal dejjem jekk iridux japplikaw b'mod permanenti il-ħin tas-sajf jew tax-xitwa.

Il-proposta leġiżlattiva għandha l-għan li tiżgura li kwalunkwe bidla ssir b'mod ikkoordinat bejn il-pajjiżi ġirien sabiex jiġi ssalvagwardjat il-funzjonament tajjeb tas-suq intern u tiġi evitata l-frammentazzjoni, li jista' jkun hemm jekk xi Stati Membri jżommu l-arranġamenti ta' bidliet staġonali tal-arloġġ filwaqt li oħrajn ikomplu għaddejjin mingħajrhom.

Il-Kummissarju tal-UE għat-Trasport, Violeta Bulc qalet: “Qed niipproponu li mis-sena li jmiss jintemmu l-bidliet staġonali tal-arloġġ.

Din l-iskeda ambizzjuża ħafna se tippermetti liċ-ċittadini li jieħdu l-benefiċċji mingħajr dewmien.

Issa qegħdin nistiednu lill-Istati Membri u lin-negozji biex jagħmlu t-tħejjijiet meħtieġa biex jiżguraw approċċ koordinat fl-UE kollha.”

Il-proposta tal-Kummissjoni:

Il-proposta tal-lum hija eżempju ieħor tal-Kummissjoni Juncker li tkun b'saħħitha fi kwistjonijiet kbar, u li tħalli f'idejn l-Istati Membri sabiex jieħdu deċiżjonijiet fejn dawn jinsabu fl-aħjar pożizzjoni biex jagħmlu dan.

Kif u meta dawn il-bidliet se jsiru effettivi?

Il-proposta tal-Kummissjoni Ewropea issa se tgħaddi għand il-Parlament Ewropew u l-Kunsill għall-qbil tagħhom.

Biex ikun hemm tranżizzjoni bla xkiel, skont il-proposta tal-Kummissjoni sa April 2019 kull Stat Membru għandu jinnotifika jekk ikollu l-ħsieb li japplika l-ħin tas-sajf jew tax-xitwa permanenti.

L-aħħar bidla obbligatorja għall-ħin tas-sajf se ssir nhar il-Ħadd, il-31 ta' Marzu 2019.

Wara dan, l-Istati Membri li jixtiequ jerġgħu lura għall-ħin tax-xitwa b'mod permanenti xorta jkunu jistgħu jagħmlu l-aħħar bidla staġonali tal-arloġġ nhar il-Ħadd, is-27 ta' Ottubru 2019.

Wara dik id-data, il-bidliet staġonali tal-arloġġ ma jkunux iktar possibbli.

Din il-kronoloġija hija bil-kundizzjoni li l-Parlament Ewropew u l-Kunsill jadottaw il-proposta tal-Kummissjoni sa mhux aktar tard minn Marzu 2019.

Għaliex il-Kummissjoni qed tipproponi din il-bidla?

Fis-seklu li għadda, il-pajjiżi Ewropej introduċew arranġamenti tal-ħin tas-sajf biex jiffrankaw l-enerġija, partikolarment fiż-żminijiet ta' gwerra jew waqt il-kriżi taż-żejt tas-sebgħinijiet.

Fl-1980, l-Unjoni Ewropea bdiet gradwalment tadotta leġiżlazzjoni li temmet l-iskedi diverġenti tal-bidliet tal-arloġġ nazzjonali.

Madankollu, fl-2018, l-għan tal-bidliet tal-arloġġ sar inqas rilevanti, bi studji li jissuġġerixxu li l-iffrankar tal-enerġija issa huwa marġinali u li kulma jmur iċ-ċittadini qed jilmentaw aktar dwar impatti negattivi fuq is-saħħa.

Fil-verità, il-bidliet tal-arloġġ kienu qed jiġu ddubitati dejjem iktar miċ-ċittadini, mill-Parlament Ewropew u minn numru ta' Stati Membri li kulma jmur qed jiżdied.

Wara talba li saret mill-Parlament Ewropew, u bħala parti minn valutazzjoni tal-arranġamenti attwali, fis-sajf tal-2018 il-Kummissjoni għamlet konsultazzjoni pubblika li rċeviet 4.6 miljun tweġibiet, l-ogħla numru li qatt rċeviet kwalunkwe konsultazzjoni pubblika organizzata mill-Kummissjoni Ewropea.

84 % ta' dawk li wieġbu kienu favur li jintemmu l-bidliet staġonali tal-arloġġ.

Fid-dawl ta' dawn il-punti, il-Kummissjoni Ewropea kkonkludiet li ma hemm ebda raġuni biex Brussell jibqa' jirregola l-bidliet staġonali tal-ħin u li l-Istati Membri għandhom ikunu liberi li jiddeċiedu jekk iridux jibqgħu fil-ħin tas-sajf inkella tax-xitwa u li jittrattaw il-kwistjoni fil-livell nazzjonali, skont il-prinċipju tas-sussidjarjetà.

Aktar informazzjoni

Is-sit web tal-Istat tal-Unjoni Ewropea 2018

Is-subpaġna dwar il-Bidliet Staġjonali tal-Arloġġ

Mistoqsijiet u Tweġibiet dwar il-proposta tal-Kummissjoni biex jintemmu l-bidliet staġonali tal-arloġġ

Rapport finali tal-konsultazzjoni pubblika


L-Istat tal-Unjoni 2018: Uffiċċju tal-Prosekutur Pubbliku Ewropew imsaħħaħ fil-ġlieda kontra t-terroriżmu transfruntier

Uffiċċju tal-Prosekutur Pubbliku Ewropew imsaħħaħ fil-ġlieda kontra t-terroriżmu transfruntier.

Fit-12 ta' Settembru 2018, fl-okkażjoni tad-Diskors tiegħu dwar l-Istat tal-Unjoni, il-President Jean-Claude Juncker qal: “L-Ewropej bir-raġun jistennew li l-Unjoni tagħhom iżżommhom sikuri.

Din hija r-raġuni l-għaliex illum il-Kummissjoni qed tipproponi regoli ġodda biex il-kontenut terroristiku jitneħħa minn fuq l-internet fi żmien siegħa — il-perjodu kritiku li fih ssir l-akbar ħsara.

Jenħtieġ li fl-Unjoni tagħna nkunu nistgħu nressqu quddiem il-ġustizzja lit-terroristi b'mod aktar ikkoordinat.”

It-terroristi ma jafux fruntieri.

Aħna m'għandniex insiru kompliċi mingħajr ma nintebhu minħabba n-nuqqas tagħna sabiex nikkooperaw.”

B'segwitu tal-idea ppreżentata għall-ewwel darba mill-President Juncker fid-diskors tiegħu dwar l-Istat tal-Unjoni tas-sena l-oħra, illum il-Kummissjoni Ewropea qed tipproponi li ssaħħaħ l-Uffiċċju tal-Prosekutur Pubbliku Ewropew billi tagħtih is-setgħa jiġġieled t-terroriżmu transfruntier.

Günther H. Oettinger, il-Kummissarju għall-Baġit u r-Riżorsi Umani, qal: “Il-protezzjoni taċ-ċittadini Ewropej mit-terroriżmu hija l-objettiv primarju ta' Unjoni tas-Sigurtà reali.

L-Uffiċċju tal-Prosekutur Pubbliku Ewropew, mgħammar bil-kompetenza biex jiġġieled kontra r-reati terroristiċi transfruntiera, se jippermetti lill-Istati Membri jikkoordinaw aħjar il-ħidma tagħhom f'dak li għandu x'jaqsam mal-investigazzjoni u mal-prosekuzzjoni ta' dawn ir-reati.

Dan se jrendi lill-UE aktar effettiva fl-isforzi tagħha fil-ġlieda kontra t-terroriżmu u se jwassal biex tissaħħa s-sigurtà taċ-ċittadini tagħna kollha.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “Il-Programm il-ġdid tal-Uffiċċju tal-Prosekutur Pubbliku Ewropew, ladarba jkunu qed jitħaddem, se jġib bidla radikali fil-ġlieda kontra r-reati finanzjarji relatati ma' frodi fil-baġit tal-UE u fil-VAT.

Qed naħdem bla heda biex jitwaqqaf u jibda jaħdem sa tmiem l-2020 u nistieden lill-Istati Membri kollha biex jissieħbu.

Illum, aħna qed nissuġġerixxu li nsaħħu l-Uffiċċju tal-Prosekuturi Pubbliċi Ewropew li jista' wkoll isir għodda b'saħħitha fil-ġlieda kontra t-terroriżmu fl-UE.”

Reazzjoni Ewropea biex tiġġieled aħjar it-theddid terroristiku transfruntier

L-Uffiċċju tal-Prosekutur Pubbliku Ewropew imsaħħaħ se jtejjeb il-ġlieda kontra t-terroriżmu billi jimla l-lakuni eżistenti:

Il-passi li jmiss

Fid-dawl tas-Samit ta' Sibiu f'Mejju 2019, il-Kummissjoni tistieden lill-Kunsill Ewropew biex flimkien mal-Parlament Ewropew imexxi 'l quddiem din l-inizjattiva u jiddeċiedi dwar l-estensjoni tal-kompetenzi tal-Uffiċċju tal-Prosekutur Pubbliku Ewropew għal reati terroristiċi li jaffettwaw aktar minn Stat Membru wieħed.

Ladarba l-Kunsill Ewropew ikun iddeċieda b'mod unanimu li jestendi l-kompetenzi tiegħu, il-Kummissjoni tkun tista' tkompli bil-proċess billi tipproponi emenda fir-Regolament li jistabbilixxi l-Uffiċċju tal-Prosekutur Pubbliku Ewropew.

Kuntest

L-Uffiċċju tal-Prosekutur Pubbliku Ewropew se jkun uffiċċju ta' prosekuzzjoni indipendenti mill-Unjoni Ewropea bil-kompetenza li jinvestiga, iwettaq prosekuzzjonijiet u jressaq quddiem il-ġustizzja reati kontra l-baġit tal-UE, bħal frodi, korruzzjoni jew frodi transfruntiera serja fil-VAT.

L-Uffiċċju tal-Prosekutur Pubbliku Ewropew ser isir operazzjonali bis-sħiħ sa tmiem l-2020.

Din l-inizjattiva mhux se jkollha impatt fuq it-twaqqif tal-Uffiċċju tal-Prosekutur Pubbliku Ewropew attwali.

Attwalment, 22 Stat Membru tal-UE jipparteċipaw fl-Uffiċċju tal-Prosekutur Pubbliku Ewropew: l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, l-Estonja, il-Ġermanja, il-Greċja, Spanja, il-Finlandja, Franza, l-Italja, il-Latvja, il-Litwanja, il-Lussemburgu, Malta, in-Netherlands, il-Portugall, ir-Rumanija, is-Slovenja u s-Slovakkja.

L-Artikolu 86(4) tat-Trattat dwar il-Funzjonament tal-Unjoni Ewropea (TFUE) jipprevedi l-possibbiltà li l-kompetenzi tal-Uffiċċju tal-Prosekutur Pubbliku Ewropew jiġu estiżi permezz ta' emenda tal-Artikolu 86 tat-TFUE biex is-setgħat tiegħu jiġu estiżi biex jinkludu reati serji li jaffettwaw aktar minn Stat Membru wieħed.

Din id-deċiżjoni tittieħed unanimament mill-Istati Membri kollha li qed jipparteċipaw fl-Uffiċċju tal-Prosekutur Pubbliku Ewropew, kif ukoll mill-oħrajn, wara li jinkiseb il-kunsens tal-Parlament Ewropew u wara li tiġi kkonsulta l-Kummissjoni Ewropea.

Il-Komunikazzjoni tal-lum hija akkumpanjata minn Anness b'inizjattiva għall-possibilità ta' adozzjoni ta' deċiżjoni tal-Kunsill Ewropew li temenda l-Artikolu 86 tat-TFUE.

Għal Aktar Informazzjoni

Is-Sit web dwar l-Istat tal-Unjoni 2018

Il-Komunikazzjoni tal-Kummissjoni — Ewropa li tipproteġi: inizjattiva biex jiġu estiżi l-kompetenzi tal-Uffiċċju tal-Prosekutur Pubbliku Ewropew għar-reati terroristiċi transfruntiera.

Skeda informattiva: Intejbu l-ġlieda kontra t-terroriżmu permezz ta' Uffiċċju tal-Prosekutur Pubbliku Ewropew imsaħħaħ

L-att li jwaqqaf l-Uffiċċju tal-Prosekutur Pubbliku Ewropew: Ir-Regolament 2017/1939

L-istruttura tal-Uffiċċju tal-Prosekutur Pubbliku Ewropew


Stat tal-Unjoni 2018: Il-Kummissjoni tiżvela pjan għal arkitettura finanzjarja iktar effiċjenti biex tappoġġa l-investiment barra mill-UE

Il-Kummissjoni qed tippreżenta azzjonijiet għal mudell ta' governanza iktar effikaċi u iktar kollaborazzjoni bejn l-atturi għall-iżvilupp multilaterali u nazzjonali.

Fit-12 ta' Settembru, fl-okkażjoni tad-diskors annwali tiegħu dwar l-Istat tal-Unjoni, il-President Jean-Claude Juncker ippropona Alleanza ġdida bejn l-Afrika u l-Ewropa għal Investiment Sostenibbli u Impjiegi sabiex l-investimenti jiġu ffukkati fejn huma l-iktar importanti: fil-ħolqien tal-ħiliet u l-impjiegi.

Sabiex dan jintlaħaq, hemm bżonn ta' mudell ta' governanza iktar effikaċi u iktar kollaborazzjoni bejn l-atturi għall-iżvilupp multilaterali u nazzjonali fl-Ewropa.

Għaldaqstant, illum il-Kummissjoni Ewropea qed tistabbilixxi għadd ta' possibbiltajiet kif jistgħu jiġu indirizzati l-isfidi għall-investiment u l-opportunitajiet fl-Afrika, fil-Viċinat tal-UE u fid-dinja kollha.

Dawn jinkludu sejħiet għal inizjattivi konġunti bejn l-atturi għall-iżvilupp multilaterali u nazzjonali u arkitettura finanzjarja Ewropea msaħħa li jkunu kapaċi jissodisfaw l-ambizzjoni tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali ġdid propost.

Il-President Jean-Claude Juncker qal: “L-Unjoni Ewropea għandha rekord impressjonanti fir-rigward tal-appoġġ tal-investiment barra mill-UE.

Iżda nistgħu niksbu ħafna iktar jekk naħdmu b'mod iktar effiċjenti u eqreb lejn xulxin.

Ma għandniex bżonn ta' istituzzjonijiet oħra jew gruppi ta' għorrief biex nilħqu l-għanijiet tagħna: għandna bżonn deċiżjonijiet għarfa, li jittieħdu malajr billi niddependu fuq l-istrutturi u s-sħab eżistenti tagħna.

Il-Kummissjoni lesta li tagħmel il-parti tagħha biex tipprovdi l-gwida t-tajba.

Il-ħafna sfidi u opportunitajiet għall-investiment fl-Afrika, fil-Viċinat tal-UE u fid-dinja ma jistgħux jistennew.”

Il-Viċi President Jyrki Katainen, responsabbli għall-Impjiegi, it-Tkabbir, l-Investiment u l-Kompetittività, qal: “Għandna bżonn insaħħu l-qawwa finanzjarja tal-azzjoni esterna tal-UE.

Il-prinċipju huwa sempliċi.

Permezz tal-mudell innovattiv tal-Pjan ta' Investiment għall-Ewropa, se nimmultiplikaw il-fondi disponibbli billi niġbru flimkien il-baġit tal-UE u l-fondi mill-BEI, mill-BERŻ, mill-banek tal-iżvilupp tal-Istati Membri u mis-settur pubbliku.

Dan se jippermettilna ninvestu aktar fi programmi li japoġġaw it-tkabbir, l-impjiegi u l-iżvilupp, u jgħinna nindirizzaw l-għeruq tal-kawżi tal-migrazzjoni fil-viċinat tagħna, fl-Afrika u lil hinn.”

Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “L-iffaċilitar tal-investiment pubbliku u privat fl-Afrika, fil-Viċinat u fi sħab oħra madwar id-dinja, huwa essenzjali biex jiġi żgurat l-iżvilupp sostenibbli, tiġi promossa l-istabbiltà u jingħelbu l-isfidi globali f'kuntest ta' fraġilità ekonomika u politika.

Il-Kummissjoni, permezz tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali propost reċentement, trid tkun ambizzjuża ferm f'dan il-qasam.

Ninsab konvint li l-arkitettura li qed nipproponu llum hija l-aħjar u l-iktar mod effiċjenti fit-terminu qasir biex nimplimentaw il-proposti ambizzjużi tagħna.”

Nevitaw id-duplikazzjoni permezz ta' aktar kollaborazzjoni

Il-Kummissjoni identifikat lok għal kollaborazzjoni eqreb bejn il-Bank Ewropew tal-Investiment (BEI) bħala l-Bank tal-UE, il-Bank Ewropew għar-Rikostruzzjoni u l-Iżvilupp (BERŻ), u l-atturi għall-iżvilupp nazzjonali u reġjonali, sabiex tibbenefika mill-esperjenza u l-għarfien espert rispettiv tagħhom, filwaqt li tinżamm id-diversità fis-suq.

Eżempju ta' suċċess huwa l-koordinazzjoni diġà fis-seħħ fil-Qafas ta' Investiment għall-Balkani tal-Punent li fih il-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp huma sħab konġunti fih, flimkien mal-Kummissjoni, l-Bank ta' Żvilupp tal-Kunsill tal-Ewropa u diversi donaturi bilaterali.

Dan il-mudell jista' jiġi replikat f'oqsma oħra.

Jenħtieġ li jintużaw l-istrutturi eżistenti diġà fis-seħħ iktar milli jinħolqu oħrajn ġodda, u l-enfasi għandha tkun fuq is-sinerġiji u l-ħidma flimkien b'mod iktar effiċjenti.

Dan jista' jsir pereżempju permezz tal-ispeċjalizzazzjoni reġjonali u tematika rilevanti tal-istituzzjonijiet finanzjarji sħab individwali u eżistenti, jew ta' inizjattivi konġunti.

Iktar effiċjenza permezz ta' arkitettura finanzjarja Ewropea msaħħa

Sabiex jiġi żgurat li l-UE tilħaq l-għanijiet tal-politika esterna tagħha u li flus il-kontribwenti jintefqu b'mod effiċjenti, il-Kummissjoni lesta li tipprovdi gwida politika u sorveljanza iktar b'saħħithom meta jasal il-mument biex tittieħed deċiżjoni dwar l-użu tal-garanzija tal-baġit tal-UE għall-investiment estern – mingħajr ma tassumi l-kompiti tal-bank tal-iżvilupp.

Barra minn hekk, il-Kummissjoni tipproponi li tikkoordina iktar mal-Istati Membri minn qabel sabiex ikun hemm leħen wieħed fl-istrutturi ta' governanza tal-istituzzjonijiet finanzjarji internazzjonali u jintlaħqu aħjar l-objettivi finanzjarji ta' żvilupp tal-UE.

Fit-terminu twil, dan jista' jwitti t-triq għal vot konġunt fil-Bord tal-Bank Ewropew għar-Rikostruzzjoni u l-Iżvilupp f'isem l-Istati Membri tal-UE kollha.

Fl-aħħar nett, l-UE għandha twaqqaf pjattaforma għall-investiment estern skont il-Qafas Finanzjarju Pluriennali (QFP), li tiġbor flimkien il-programmi u l-istrumenti kollha eżistenti tal-baġit tal-UE għall-investiment estern taħt pjattaforma unika.

Il-Kummissjoni u l-Istati Membri jistabbilixxu prijoritajiet settorjali u ġeografiċi, b'esperti indipendenti li jwettqu l-valutazzjoni tar-riskju ta' programmi u portafolli ta' proġetti.

Il-Bank Ewropew tal-Investiment – is-sieħeb tal-UE fl-investiment – u istituzzjonijiet finanzjarji ta' żvilupp oħrajn, abbażi tal-għarfien espert rispettiv tagħhom, ikollhom aċċess dirett għall-garanzija tal-UE sabiex jiksbu l-ogħla valur miżjud fil-prattika.

Il-Kummissjoni tkun responsabbli mill-verifika tal-konformità mal-politika tal-proġetti ppjanati u mill-ġestjoni globali tal-użu tal-garanzija tal-UE, madankollu mingħajr ma twettaq ebda operazzjoni bankarja.

Il-passi li jmiss

F'Ottubru 2018, il-Kummissjoni se ssejjaħ flimkien lill-atturi rilevanti kollha, inkluż l-Istati Membri, l-istituzzjonijiet finanzjarji tal-iżvilupp u partijiet ikkonċernati oħra, sabiex l-azzjonijiet ippreżentati llum jitħaddmu malajr kemm jista' jkun.

Dan se jsir mingħajr preġudizzju għan-negozjati li għaddejjin dwar l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali tal-ġejjieni li l-Kummissjoni pproponiet f'Ġunju 2018 b'EUR 89.2 biljun mill-baġit tal-UE.

Permezz tat-tliet flussi tiegħu – ġeografiku, tematiku u reazzjoni rapida – l-Istrument se jindirizza sfidi globali bħad-drittijiet tal-bniedem, l-ugwaljanza bejn is-sessi, it-tibdil fil-klima, il-migrazzjoni u l-prevenzjoni ta' kunflitti.

Il-proposta tagħti ħarsa lejn l-għodod finanzjarji l-aktar xierqa għall-kuntest partikolari, bħal għotjiet, strumenti finanzjarji u garanziji, jew taħlita ta' dawn.

Tintegra l-mudell tal-Pjan ta' Investiment Estern u tespandi l-Fond Ewropew għall-Iżvilupp Sostenibbli billi tagħti Garanzija ta' Azzjoni Esterna sa EUR 60 biljun.

Il-proposta qed tiġi nnegozjata bħalissa mill-Parlament Ewropew u l-Istati Membri fil-Kunsill.

Kuntest

Sabiex tindirizza l-isfidi li kulma jmur qed ikunu dejjem iktar kumplessi fid-dinja ta' madwarna, mill-kunflitti u l-migrazzjoni għat-tibdil fil-klima u l-isfidi demografiċi, il-finanzjament tal-iżvilupp jeħtieġ li juża taħlita ta' sorsi ta' finanzjament, kemm pubbliċi kif ukoll privati.

L-UE trid tadatta l-mudelli attwali tagħha sabiex timmassimizza l-effikaċja tagħha fid-dinja li qed tiżviluppa.

Il-Pjan ta' Investiment Estern Ewropew tnieda fl-2016 biex jagħti spinta lill-investiment f'pajjiżi sħab fl-Afrika u fil-Viċinat Ewropew.

L-għan tiegħu hu li jikseb l-għanijiet ta' żvilupp sostenibbli tan-NU (SDG) u li jimmobilizza l-investiment sostenibbli pubbliku u privat u l-ingranaġġ tiegħu sabiex jitjieb l-iżvilupp ekonomiku u soċjali u jinħolqu l-impjiegi.

Il-finanzjatur tiegħu, il-Fond Ewropew għall-Iżvilupp Sostenibbli, jibni fuq l-esperjenza ta' suċċess tal-Fond Ewropew għall-Investimenti Strateġiċi tal-Pjan Juncker billi juża l-garanzija tal-baġit tal-UE ta' EUR 4.1 biljun biex jattira investituri privati għal proġetti fl-ogħla naħa tal-innovazzjoni u r-riskju.

B'garanzija ta' EUR 75 miljun, programm ta' investiment uniku fil-qafas tal-Pjan ta' Investiment Estern jista' jiġġenera 800,000 impjieg.

Il-Pjan ta' Investiment Estern diġà qed jieħu l-ewwel frott tax-xogħol tiegħu.

Fl-10 ta' Lulju 2018, l-UE approvat il-pakkett ta' programmi ta' garanziji finanzjarji ta' EUR 800 miljun.

Dan se jgħin l-ingranaġġ ta' madwar EUR 8-9 biljun stmat f'investiment pubbliku u privat fl-Afrika u fil-Viċinat, b'mira ta' EUR 44 biljun sal-2020.

B'kontribuzzjonijiet korrispondenti minn Stati Membri u sorsi oħra, il-Pjan jista' jirdoppja ċ-ċifra ta' dan l-investment għal EUR 88 biljun.

Għall-baġit tal-UE fit-terminu twil li jmiss għall-perjodu 2021–2027, il-Kummissjoni Ewropea qed tipproponi żieda fil-baġit tal-azzjoni esterna għal EUR 123 biljun, biex tissimplifika b'mod sinifikanti l-istruttura tiegħu, u tagħmlu ferm iktar flessibbli u effikaċi biex jiġu indirizzati l-isfidi globali tal-lum.

Għal aktar informazzjoni

Memo: Stat tal-Unjoni 2018: Pjan għal arkitettura finanzjarja iktar effiċjenti biex tappoġġa l-investiment barra mill-UE: Mistoqsijiet Frekwenti

Komunikazzjoni: "Lejn arkitettura finanzjarja iktar effiċjenti għall-investiment barra mill-Unjoni Ewropea”

Komunikazzjoni: "Alleanza ġdida Afrika-Ewropa għal Investiment u Impjiegi Sostenibbli"

Is-sit web tal-Pjan ta' Investiment Estern

Stqarrija għall-Istampa, 11 ta' Lulju 2018: The EU's External Investment Plan: first projects in Africa and the Neighbourhood

Stqarrija għall-Istampa, 14 ta' Ġunju 2018: Il-Baġit tal-UE: Nagħmlu l-UE xierqa għar-rwol tagħha bħala attur globali b'saħħtu

Id-diskors tal-2018 tal-President Juncker dwar l-Istat tal-Unjoni